
 Radna verzija

I. PUTEVI  I STRANPUTICE  SAVREMENE  SOCIOLOGIJE
1. Pojam  svremana  sociologija
Na početku je potrebno odrediti šta se podrazumeva pod pojmom savremena sociologija, koje su njene karakteristike, pozicija, osobine, dimenzije i dometi. Savremena sociologija se može posmatrati u nekoliko aspekata: vremenskom (temporalnom), vrednosnom, istorijskom i teorijskom smislu. Temporalna dimenzija uključuje određeni period koji je blizak trenutku kada posmatrač ili govornik koriste pojam savremeni. Pojam savremen(a/i) podrazumeva vreme i prostor u kome  većina aktera deluje zajedno, u kome se naracija odnosi na događaje, pojave i procese kojima je većina tih aktera prisustvovala ili na neki drugi način u njima učestvovala. Savremen moze da znači i biti u „u korak sa vremenom“ u kome se nešto menja, razvija, konstituiše, rzara ili postoji. Savremost u temporalnom smislu označava i neposredno vreme posle nestanka glavnih aktera jednog procesa ili pojave (revolucije, rata, reforme, verskog pokreta, sistema obrazovanja), posledice koje su ostale i sa kojima se nove generacije suočavaju. Savremenost je vremenski okvir koji je neposredno ili uz vrlo malo posrednika dostupan posmatračima, bilo da ga iskustveno, praktično ili teorijski artikulišu. Savremenost se može meriti i dužinom jednog prosečnog čovekovog „životnog veka“.  Savremena sociologija bi se mogla odrediti kao vremenski period od 30 do 40 godine pre nego što autor ovaj tekst piše ili ga čitaoci čitaju. Svremena sociologija je period koji obuhvata vreme poslednje tri decenije XX veka i prvu deceniju XXI veka.

U vrednosnom smislu savremeno (savremenost) možemo shvatiti kao elemenat za poređenje sa nekom drugom dimenzijom koja nije „u skladu sa vremenom“. Savremeno se suprotstavlja ne-savremenom, odnosno tardicionalnom, zastarelom, prevaziđenom i nefunkcionalnom. Savremeno se može shvatiti i kao moderno u smislu trenda, tekućeg, onog što se odvojilo od starog, ono što se označava kao main stream, nešto što je u ovom trnutku nezaobilazno, pa i neizbežno. Savremeno označava i ono što je današnje, što se jasno manifestovalo u vremenu merljivom od nekoliko godina, pa čak i jedne godine ili nekoliko meseci. Savremeno označavamo i kao sadašnje, što se dogđa dok o njemu govorimo, čija je izmena, nastajanje i formiranje u toku, zajedno sa našim posmatranjem i razumevanjem označenog, uočenog i obeleženog. Sve ove odrednice savremenog imaju izvesnu dimenziju razlikovanja od ranijeg, prošlog, označavaju pomeranje, promenu, nešto drugačije. Ovde se uvek traži postavljanje određene granice, jasnije ili slabije uočene, traga se za tom granicom, crvenom linijom koja odvaja, staro i novo, prošlo (prolazeće) i nastupajuće, već formirano. Savremeno kao vrednosna dimenzija, zahteva uvođenje takmičarskog u odnosu na prošlo, tradicionalno, zastarelo i prevaziđeno. Vrednosna dimenzija ističe nešto drugačije u odnosu na prethodno, nekada insistira na tome da je bolje, odnosno vrednije od onaga sa čime se poredi. 
Vrednosna dimenzija savremenog i savremenosti u sociologiji podrazumeva odnos prema njenoj tradiciji, klasičnim temama i autorima, prama vlastitom razvoju, promenama i strukturi unutar sociologije kao nauke. Tu se postavljaju pitanja da li je savremena sociologija otišla dalje od klasične sociologije u smislu anlize problema svakodnevnog života? Da li savremena sociologija ima dovoljno razvijen teorijski, metodološki i pojmovni aparat kojim bi obuhvatila nove dimenzije i manifestacije osnovnog predmeta sociologije – društva? Kakav je njen paradigmatski i diskurzivni habitus? Koliko je naučnog i praktičnog prostora osvojila u savremenom društu i kakv mu je pečati obeležje dala? Da li možemo reći da je savremena sociologija unapredila  epistemološki, teorijski i metodološki ukupni profil i karakter sociologije? Odnosno, da li je savremena sociologija „bolja“, „privlačnija“, „popularnija“, uticajnija, prisutnija i pristupačnija  sentibilitetu i potrebama „savremenog“ čoveka, nego što je to bila klasična, ranija sociologija?
Savremena sociologija podrezumeva istorijski kontekst u kome se odvijaju društvene promene koje sociologija prati i analizira u prethodnih nekoliko decenija. To je period velikih i brzih tehnoloških i tehničkih promena i vidljivog napretka nauke, znanja i informacija. Te promene su uticale na smer ekonomskog, socijalnog, kulturnog i političkog kretanja društva. Sada govorimo o globalizaciji kao dominantnom društvenom procesu koji utiče na sve elemente i dimenzije društva i čovekovog života. Umesto društva kao sistema, govorimo o društvu kao mreži različitih odnosa pojedinaca i društvenih grupa, delovanja i razumevanja, simbola, značenja i aktera. Umesto društva kao skladnog prostora u kome boravi čovek, razvija svoje potencijale, potrebe, kreira i inovira, govorimo o društvu kao pretećoj sili koja ruši sve pred sobom kao „Moloh“ (Gidens), o „društvu rizika“ (Bek) u kome nauka proizvodi u podjednakoj meri uslove za blagostanje, rizik i uništenje; govorimo o društvu „simulacije“ (Bodrijar) u kome se čak i odlazak na Mesec može simulirati u Holivudskom ili nekom drugom filmskom studiju i time značajan deo savremene civilizacije postaviti na noge laži i prevara. 
Teorijski kontekst savremene sociologije određen je nasleđem koje je ostavio pozitivizam, funkcionalizam, marksizam i strukturalizam i sve njihove paradigmatske i diskurzivne varijacije označene prefiksom „post“. Teorijsko nasleđe karakteriše odnos između posmatranja duštva kao sistema, kao nečeg nadređenog čoveku (poredak) koje on prihvata, sa manje ili više otpora i na drgoj strani, gledanja na društvo kao proizvod odnosa među akterima (društvo aktera i pokreta), što uključuje njihovu slobodnu, svesnu i usmerenu praksu komuniciranja i uspostavljanja odnosa na osnovu aktivnosti kroz komunikaciju i sporazumevanje. Dakle, teorijski kontekst označen kao odnos između sociologije sistema i sociologije „komunikativnog delanja“.
2. Nova pitanja ili novi odgovori na stara pitanja o društvu?
Poći ćemo od stava da se savremena sociologija legitimiše u pozicionira u ukupnom sociološkom naučnom prostoru na osnovu svog odnosa prema „klasičnoj“ teoriji i prema stvarnosti, odnosno konkretnoj praksi. Da li savremena sociologija posmatra ta dva elementa, dve dimenzije sociologije, jedinstveno ili odvojeno?  Isto tako, moramo savremenu sociologiju meriti i po njenom odnosu prema samoj teoriji. Da li teoriju posmatra kao dati obrazac koji se u praksi  može primenjivati i u empirijskim istraživanjima može (ali i ne mora) potvrđivati (teorija kao instrument, kao gotov proizvod), ili na teoriju gleda kao na odvojenu aktivnost, zaokruženu, samodovoljnu, koja se „seamoreprodukuje“  i gde je „stara“ teorija samo priprema za izgradnju „nove“ teorije, gde je „stara“ teorija referencijalno polje „nove“ teorije i ne korespondira sa praksom, sa empirijom, sa stvarnošću, bavi se samo sobom. U oba slučaja teorija je data, gotov „proizvod“, sa manje ili više sklonosti da komunicira izvan kruga teorijske (sociološke) zajednice. Nas zanima da li savremena sociologija ima i „trću dimenziju“, karakteristiku, osobinu i značenje, da li je postala „ugao gledanja“ (Berger-Kellner) na stvarnost, praksu, društvo, život, čoveka i sebe samu. Da li je „refleksivna“ prema drugom (drugima) i „samorefleksivna“? Da li može sa podjednakom snagom, lakoćom i preciznošću da korespondira sa novim teorijskim i praktičnim izazovima? Sociologija stalno razotkriva nove fenomene, delovanja, aktere, postupke i stanja.  Kao „ugao gledanja“ sociologija se uvek pomera prema predmetu istraživanja i prema boljim prostornim i vremenskim pozicijama sa kojih će sagledavati stvarnost, promene, kretanja, razvoj, progres i pad društva u delovima ili u celini. Nema opštih obrazaca koji važe za svako vreme, za svki prostor i uslove. Teorija se stalno dograđuje na osnovu novih saznanja, istraživanja, razumevanja i objašnjenja, ali se opšta pravila i pravilnosti kretanja i razvoja ne odbacuju, oni se čuvaju kao oslonac za bolji ugao posmatranja. Teorijski razvoj sociologije i njena primena u empirijskim istraživanjima moraju se odnositi u uzročno posledičnom i uzajamno recipročnom principima da bi savremena sociologija imala značaj, uticaj, mesto i povoljnu poziciju u odnosu na ostale društvene nauke i celokupnu nauku. 
Savremena sociologija je velikim delom zapala u stanje empirizma i instrumentalizma, bavljenja „malim“ pitanjima i temama iz svakodnevnog života kao što je ponašanje ljudi na svadbama i sahranama; rituali i simboli među navijačima na fudbalskim utakmicama; šta obično rade đaci koji beže sa časova; koju vrstu literature radije čitaju žene i slično. Naravno, sociologija treba da istražuje i male teme i da ih smešta u sociološki teorijski i praktični mozajik, ali one ne treba da dominiraju u dužem vremenskom periodu ili geografskom prostoru, jer se na taj način narušava ravnoteža i dolazi krize teorijskog dela sociologije. Sociologija se danas sve više bavi pitanjima ponašanja pojedinaca, osobenostima komunikacije među ljudima, njihovim  svakodnevnim navikama i potrebama, što je pomera u prostor nekih drugih disciplina kao što su psihologija, komunikologija i slično.

Neophodan je povratak sociologije „velikim“ pitanjima i temama u savremenom društvu, kako bi sačuvala svoj paradigmatski habitus. Osnovno pitanje je kako se transformiše savremeno društvo, koji su to novi sadržaji i forme koje nije obuhvatio klasični pojmovni, teorijski i metodološki okvir sociologije? Pitanje ide čak do te tačke na kojoj se postavlja pitanje postoji li danas društvo kao smo navikli da shvatamo i razumemo na bazi dosadašnje opšte i teoriskih socioloških paradigmi?  Pojavila se ideja da više „nema društva“ (Turen), te da sociologija mora da se okrene pojedincu, njegovim potrebama, stavovima i ponašanjima. Savremena sociologija treba da sagleda pravce kretanja, razvoja i transformacije savremenog sveta, sve njegove nagomilane protivrečnosti, rizike, opasnosti, krize i mogućnosti prevladavanja kriza i kulturnog razvoja i napretka. Kako se može razumeti savremeni svet (da li se uopšte može razumeti) i sve njegove manifestne i latentne pojave i fenomeni, te kakav je odnos između iskustvenog i naučnog razumevanja savremenog sveta? Savremena civilizacija (pre svega Zapadna) je izgrađena na principima dominacije racionalnog i pragmatskog u odnosu na humanističko i utopijsko. Postavlja se pitanje da li racionalno preraslo u iracionalno time što je sve podređeno profitu, bogaćenju i tržištu, nelojalnom takmičenju, konkurenciji do uništenja. Time se, možda, savremeni čovek pridružio pojavama i procesima koji su direktno upereni protiv njega, njegovog standarda, slobode, autonomije, samostalnosti i razuma. Ključno pitanje koje savremena sociologija treba da postavi odnosi se na mogućnosti čoveka da se suprotstavi naraslim rizicima i da njima upravlja, da postane svestan opasnosti koje dolaze od njegovog delanja i ponašanja.
Savremena sociologija u svim njenim „post“ varijantama, susreće se sa dva bitna problema: prvo, odnos subjektivnog i objektivnog pristupa i udela u istraživanju, analizi, naučnom razumevanju i objašnjenju i drugo, problem odnosa i ravnoteže između makro i mikro nivoa analize, meta-teorijskog i konkretno primenjivog u empirijskim istraživanjima. Kada je reč o prvom problemu, ssvremena sociologija sve više akcenat stavlja na ulogu i aktivnost subjekta saznanja, na neku vrstu protivljenja ranijem stavu o postojanju objektivne stvarnosti, objektivnih fenomena, procesa, događaja koji postoje bez obzira da li ih je čovek svestan, da li ih uočava, razume, da li može na njih da utiče. Novi stavovi idu prema tome da se naglasi uloga pojedinca i pojedinačne aktivnosti istraživača, naučnika, onoga koji saznaje, da se istakne subjektivno naspram objektivno, da se kaže da objektivno ne postoji nezavisno od subjekta koji saznaje. Subjek konstituiše i konstruiše objekat saznanja postavljajući ga kao predmet istraživanja, on zavisi od njegove svesne aktivnosti i mogućnosti saznanja, on nije akteru saznanja a priori dat, on je proizvod procesa saznanja i aktivnosti onoga koji saznaje. Može se reći da je do te promene došlo pod uticajem rasprava o postmoderni i postmodernističkim društvenim transformacijama. Savremena sociologija insistra na delovanju subjekta saznanja u posmatranju individualnih aktera, njihove odlučujuće uloge u međuljudskoj komunikaciji i odnosima. Druga dimenzija pomenutog odnosa subjek – objekt, subjektivno – objektivno, akcija – sistem, odnosi se na insistiranje na ulozi pojedinca u društvu i njegovom otporu sistemu i pobuni protiv poretka i svih oblika podređenosti, zatvaranja i potiskivanja. Prema brojnim autorima, sistem, poredak i društvo kao celina (totalitet) ne mogu da uspostave kontrolu nad savremenim socijalnim akterima artikulisanim kroz brojne društvene pokrete, pojedinačnu svest i aktivnost kojom pružaju otpor kolektivnoj kontroli i dominaciji. Tu se pojavljuje glavo pitanje odnosa aktera, pojedinca, subjekta i društvene strukture, gde savremeni teoretičari (na primer Fuko, Derida, Burdije, Tarner, Guldner, Gidens i Turen) insistiraju na gubljenju moći, uticaja i značaja strukture u odnosu na pojedinca ili kolektivnu akciju, bez obzira da li je reč o Parsonsovoj strukturi i moći sistema ili marksističkoj ekonomskoj dominaciji u društvu i na njoj zanovanoj odgovarajućoj strukturi koja je otuđena od pojedinačnih aktera. Insistiranje na presudnoj i dominantnoj ulozi pojedinca, ličnosti u društvu i subjekta u procesu saznanja vodi u subjektivizam kao jednostran i nepotpun pristup u nauci. Na drugoj strani, insistiranje na potpunoj dominaciji objekticnog stanja, struktura i sistema nad pojedincem u društvu, kao i potpuno nezavisno postojanje objekta u odnosu na subjekt saznanja, vodi u objektivizam kao nepotpun i jednostran teorijski diskurs. Ovaj odnos se ispoljava kao odnos individualizma i holizma (istina je samo u celini).

 Glavna primedba svim ovim raspravama jeste to što su pokušavali da preurede, transcndiraju, prevladaju i restrukturišu funkcionalističku, strukturalističku i marksističku teoriju i tu gubili dragocenu energiju i sociologiju usmeravali ka tautološko samoreferentnom prostoru, umesto da referentno i istraživačko područje budu društvene promene i nova istraživanja. Glavno pitanje koje se ovde postavlja jeste: da li uopšte treba tako postupati sa teorijskim nasleđem da ga savremeni autori restrukturišu, rekonstruišu i tumače sa današnjeg istorijskog, društvenog, tenološkog i tehničkog nivoa, stanovišta i tačke gledanja. Naš odgovor je: ne treba. Rekonstruisanje, restauracija i revitalizovanje napred pomenutih teorijskih paradigmi nikada ne može ići toliko daleko i toliko dobro da bi savremeni teoretičari bili zadovoljno a teorije bile „spremne“ za primenu u drugim društvenim okolnostima, jer se to često svodi na rdukcionizam.
 Treba ići dalje, postavljati konture za novu teorijsku paradigmu, ako smo dovoljno sigurni da stara ne pruža potpuni uvid u savremenu društvenu transformaciju i stvarnost.
Problem odnosa subjekt – objekt, individualizam – holizam reflektuje se na odnos mikro i makro nivoa u savremenoj sociologiji. Sve je više radova i teorijskih rasprava koje žele da nametnu problem odnosa među ljudima na nivou svakodnevnih aktivnosti, ponašanja, susretanja, interakcije, kao problem koji treba istraživati i dati mu prioritet u odnosu na „velike“ teme kao što su klase, država, poredak, sistem, društvo i struktura. Nekoliko teoriskih rasprava, nazvanih čak i kao novi teorijski pravci, nove sociološke teorije (interacionizam, etnometodologija, teorija razmenei racionalnog izbora, sociologija svakodnevnog života) nametnulo je značaj istraživanja i proučavanja mikrofenomena u kojim je pojedinac i njegov face to face odnos sa drugim čovekom glavni predmet istraživanja i glavni zadatak metodološkog i teorijskog postupka u savremenoj sociologiji. To je uslovilo i određenu „podelu rada“ unutar savremene sociologije, gde najveći deo socioloških disciplina treba da se bavi analizom mikrofenomena praćenih kroz prizmu individualne interakcije (pojedinac), dok se sasvim malo treba baviti pitanjima i problemima na makro nivou (društvo, država, poredak, sistem). Osnovna poruka svih ovih rasprava jeste da se sociologija mora okrenuti pitanjima interakcije među individualnim akterima i napustiti probleme makrodruštvene strukture i makrofenomena. Interakcija postaje centralno mesto analize,“poredak za sebe, sui generis“ (Gofman), koji se razlikuje kako od samih aktera, tako i od makrodruštvenih struktura, procesa i tvorevina. Dakle, distincija mikro – makro sociologija upućuje na to da se mikro aspekt usmerava na interakciju među ljudima a makro aspekt na interakciju unutar sistema i velikih društvenih grupa (klase, nacije, organizacije).
Rasprave koje insistiraju na pomenutoj mikro makro distinkciji, zanemaruju da odnosi među pojedincima mogu da imaju ponakada i presudan uticaj na velike društvene grupe, državu, poredak
, stanje u okruženju, postojeću društvenu hijerahiju i td. Insistiranjem na odnosu mikro i makro nivoa, zaboravlja se na pitanje hijerahije odnosa od pojedinca do društva, odnosno izostavlja se aktivnost i položaj brojnih manjih društvenih grupa koje se nalaze u „srednjem“ prostoru između pojedinaca i velikih kolektiviteta (porodice, sindikati, udruženja, preduzeća). Isto tako, zaboravlja se naraspodelu predmetâ istraživanja u sociologiji od opšteg prema pojedinačnim, neposrednim, „malim“ temama istraživanja i analize. Taj problem je primetio i Nikos Mozelis, pa je predložio da su u raspravu uvede, pored mikro i makro nivoa i „mezo“ (srednji) nivo analize u sociologiji, kako bi došlo do povezivanja aktera i njihovih aktivnosti na svim nivoima društva. Naše je stanovište da postoji lažna dilema i suprotstavljanje mikro i makro nivoa anlze, jer se ne mogu ozbiljno istraživati i analizirati interakcije na mikro nivou a da se nemaju u vidu veze koje na srednjem i makro nivou nastaju kao posledica tih odnosa i delovanja individualnih i kolektivnih aktera. Na drugoj strani, anlize makro nivoa moraju uključiti sve posledice delovanja pojedinaca, kolektiva i društvenih grupa na mikro i srednjem nivou. Savremena sociologija vredi samo onoliko koliko poštuje i primenjuje princip sagledavanja celine društva kroz sve njegove posebne i pojedinačne delove, od velikih društvenih grupa, poretka, sistema i struktura, pa preko malih društvenih grupa do aktivnosti pojedinaca, njihovih odluka, postupaka, potreba, interesa i vrednosti.
3. Savremena sociologija između tehnike i ideologije
Dva velika uticaja koja trpi savremena sociologija su nagli tehnološki i tehnički razvoj i jačanje ideologija (liberalizam, nacionalizam, verska ideologija i individualizam). Razvoj tehnike se svakim danom sve više ubrzava, društvo je „zatrpano“ tehničkim inovacijama i novim tehnološkim procesima i postupcima. To je posledica snažnog razvoja nauke koj utiče na nove tehnološke procese a ovi produkuju nesagledive količine tehnoloških proizvoda. Nauka, tehnika i tehnologija se uzajamno podstiču i uslovljavaju (nauka zahteva stalnu tehnološku promenu i tehničku primenu rezultata, dok tehnika i tehnologija zahtevaju od nauke nova istraživanja još dok stara nisu ni iskorištena). Ovo stvara nove potrebe, ubrzano zadovoljavajući i eliminišući stare potrebe i vrednosti, sve u cilju sticanja profita i finasijskih efekata.
Društvo mora stalno da se transformiše kako bi obuhvatilo nastale tehničke promene, tako da dolazi od stanja u kome se društvo deli na dva segmenta koji idu različitim tempom (dve brzine): jedano je naučni, tehmički i tehnološki napredak, koji ide velikom brzinom; drugo je ogranizacija društva sa svojom socijalnom ikulturnom strukturom koja ide veoma sporo. Tu dolazi do značajnog raskoraka, jer ekonomski socijalni i kulturni segmenti ne mogu da prate takav naučni i tehnički tempo razvoja, zbog toga ove dve dimenzije savremenog društva dolaze u konflikt i protivrečan odnos, koji proizvodi različite krize i društvene potrese. Naučno tehnička dimenzija savremenog društva uslovljava stalnu transformaciju ekonomije, pomerajući je sa proizvodnog sektora prema uslužnom, od industrijskog ka informatičkom i digitalnom prostoru, od klasičnog poslovanja na realnom tržištu ka poslovanju na internetu i virtuelnom tržištu.
Pred savremenom sociologijom se pojavljuje ozbiljan izazov da prati uoči, razume i objasni sve promene u društu nastale delovanjem nauke i tehnike. Zatim, da ponudi praktična i kritička rešaenja sadašnje organizacije društva i neophodnih inovacija u nekim njegovim segmentima (obrazovanje, rad, politički odnosi) kako bi se  laše prevazišao jaz između naučnotg i tehničkog napretka i društvenog zaostajanja. Sociologija treba da ukaže transformaciju društva u pravcu stvaranja novih oblika društvenosti (virtuelne mreže, komunikacije, aktivnosti i ponašanje ljudi u cyber prostoru) koji se svakim danom sve više nameću, nekada kao alternativa civilnom (face to face) tipu komunikacije i masovnom društu, a nekada kao njegov produžetak, dopuna i mešavina različitih oblika kontakta (dvostruka mreža odnosa). Drugi poblem koji sociologija treba da prati u tom trouglu (nauka-tehnika-društvo), jeste sve više rizika (od ekonomskih do ekoloških) koji nastaju kao posledice nekontrolisanog razvoja tehnike. Ovde je reč o dva bitna odnosa između tehnike i društva: prvo, uticaj društva na smer tehničkog razvoja kroz stvaranje uslova za razvoj i upotrebu tehnike u određene svrhe (etička dimenzija), te pokušaj kontrolisanja i usmeravanja tog razvoja; drugo, uticaj nauke i tehnike na promene i razvoj društva, kao i pokušaj da se ograniči svaka kontrola razvoja tehnike od strane sistema i društvenog poretka. U tom donosu se proizvode svi rizici koje poznaje savremeni svet počevši od zgađene životne sredine, genetski modifikovanih proizvoda za ljudsku ishranu, proizvodnje bioloških agensa, farmaceutskih proizvoda koji istovremeno leče i razaraju ljudski organizam, do teničkog  nasilja putem štetnog zračenja, video ulaska (nadzora) u prostor privatnog  života, kulture „ratova zvezda“ i „velikog brata“, terorizma i rata sa distance.
U stanju društva rizika, sociologija mora da analizira granice čovekovog delanja i ponašanja, posledice koje ima odsustvo svesti i odgovornosti današnjeg čoveka za zajedničko, opšte, društveno, kulturno i etičko. Insistiranje na individualnoj koristi, ličnom zadovoljstu, uspehu, uticaju i usponu u karijeri, a sve to mereno profitom, bogatstvom, položajem i moći koje pojedinac ima, dovodi do stanja u kome čovek nema svesti o dugoročnim posledicama svojih aktivnosti. On nema svesti ni o drugom čoveku, njegovim potrebama i interesima, drugi je „izbačen“ iz njegovog vidokruga. liberalizam je prešao od zahteva za slobodom pojedinca, na zahtev za apsolutnom koristi za pojedinca. Tako se utilitarizam od etičkog postupka razvio u savremenu ideologiju koja zastupa korist za pojedinca na uštrb drugog, drugih, kolektiva, zajednice i društva. Profit i ekonomski efekti, podstiču čoveka da razmišlja samo u pravcu kako danas steći više nego juče, sutra više nego danas i tako do kraja života. Da bi to postigao, pojedinac se koristi svim sredstvima: znanjem, veštinama, ali i manipulaciom, prevarom
, sprečavanjem drugih, korupciom i nasiljem. savremeni čovek ne vidi granicu svojim postupcima koji proizvode rizike od kojih većina ne može da se kontroliše niti obuzda. On nije svestan (zaslepljen svetlošću profita i bogatstva) da insistiranje na svakodnevnom povećanju stope privrednog i tehničkog rasta vodi narušavanju ravnoteže između resursa i njihovog iskorištavanja, da ostavlja buduće generacije bez resursa i time nameće borbu i ratove za resurse (borba za naftu se već uveliko vodi a uskoro će početi borba za pitku vodu i čist vazduh). Savremeni čovek nije svestan granice između koristi i štete koju proizvodi tehnički napredak, odnosno upotreba (zloupotreba) tehnike u zadoovoljenju i proizvodnji ljudskih potreba. 
Sociologija treba da postavi pitanje mogu li se snanjiti rizici naučnog i tehničkog razvoja i njima uslovljenog ekonomskog, socijalnog i kulturnog stanja u kome se nalazi savremeno društvo? Ulrih Bek je istakao da postoje tri vrste rizika
 sa kojima se susreće savremeni čovek, to su rizici sa kojima se moramo pomiriti i sa njima živeti, rizici koje moramo kontrolisati i rizici kojima se moramo suprostaviiti. Potreban je visok nivo globalne svesti da bi se rizici koje proizvodi nauka i tehnika mogli smanjiti. Za sada svet ne ide u tom pravcu, rizika je sve više i svakim danom se pojavljuju novi za koje postoje sve manji izgledi da se mogu kontrolisati ili otkloniti. Takvo stanje dovodi do različitih deformacija u organizaciji savremenog društva, u njegovom funkcionisanju, u njegovim socijalnim i kulturnim prostoru. Društom dominira strah kao njegov značajan pokretač, koji rađa nesigurnost, neizvesnost, teskopu, privremenost stanja, očekivanja i položaja (nezaposlenost, imigracija, nasilje, korupcija). Na drugoj strani (gle apsurda!) taj isti strah postaje (kako kaže Bek) uzrok jedine solidarnosti koju može imati savemeni čovek, solidarnosti iz straha (umesto klasne, rasne, polne, generacijske solidarnosti). Strah kao pokretač aktivnosti i aktera u savremenom društvu, javlja se istovremeno, kao pokretač stvaralačog (u strahu ljudi žure da stvore što više) i razarajućeg delovanja savremenog čoveka.  Strah se javlja kao veoma pogodan isnstrument socijalne kontrole. Čovek je oslobođen delovanja sisitema (više prividno) kolektiva i poretka, ali je podređen potpunoj kontroli putem straha. Kada bi se podigao nivo svesti (pojedinačne i kolegtivne), smanjio nivo individualizma i utilitarizma (pojedinaca i grupa) stvorili bi se uslovi za smanjenje rizikâ u društvu, pre svega ekonomskih, zatim tehničkih i onda socijalnih.
U odnosu sociologije prema tehnici postoji nekoliko izazvova za sociologiju, kao što je pitanje „tehnizacije“ vlastitig metoda do nivoa pukog empirizma, kvantifikacije rezultata istraživanja bez njihovog epistemološkog i heurističkog artikulisanja, zatim iskušenje da se opravdaju ili prećute brojne negativne posledice koje ima razvoj nauke i tehnike pod okriljem njihove komercijalne upotrebe i služenja interesu velikih kompanija, da se sociologija utopi u tehnokratsku strukturu neke organizacije
 i da izgubi svoj status autonomne i nepristrasne analize i kritike tehnokratije, organizacije i etičkih posledica razvoja tehnike. Savremena sociologija treba da pazi na ravnotežu između racionalnog, pragmatskog i utopiskog elementa u svom istraživanju. Insistiranje na racionalnim postupcima i pristupima predstavlja osnovni duh i mentalitet savremenog društva zahvaćenog talasom liberalizma, individualizma, profiterstva, korisnosti, pa i pohlepe. Biti rtacionalan, ponašati se pragmatski u svakoj situaciji podrazmeva da se sociologija i sociolozi pretvore u puke posmatrače dogđaja i fenomena a da se uključe tek kada budu pozvani da daju svoj sud u označenom okviru i sugerisanoj „intonaciji“. Sociologija mora da vodi računa o racionalnim postupcima, ali pragmatizam nije njen osnovni duh i suština, umereno prisusstvo utopijskog takođe je neophodno, jer vodi ka viziji, očekivanju i prognozi budućih kretanja pojava i procesa koji se analiziraju.
Ideologija je još veće i opasnije iskušenje za savremenu sociologiju. Sociologija se suočava sa pokušajima da bude upotrebljena u širokom spektru političkih i ideoloških aktivnosti od levice (kojoj su neki sociolozi bili tradicionalno skloni), preko konzervativnih politika i ideologije, do revolucionarnih i radikalnih pokreta i partija. Danas je sociologija pod velikim uticajem libreralističke ideologije i individualizma (ljudska prava, demokratija, puna sloboda) kao njenog najistaknutijeg dela, tako da deluje kao da je savim zarobljena i postala instrument opravdanja i tumačenja liberalističkih postupaka i delovanja. Donedavno je to bio slučaj sa pokornim odnosom sociologije prema socijalističkoj ideologiji. Sociologija mora da izbegne mogućnost upotrebe i zloupotrebe u ideološke svrhe, jer je ideologija jednostran pogled na svet i život, ona ne menja svoj ugao gledanja, te je svako približavanje sociologije takvoj poziciji i „druženju“ sa ideologijom pogubno za njen teorijski i praktični, naučni dignitet.
4. Savremenost predmeta istraživanja
Savremena sociologija vredi onoliko koliko može da drži neophodnu ravnotežu između teorije i prakse, da bude teorijska i empirijska i praktična nauka istovremeno. U ovoj dimenziji sociologija je teorijska piramida kroz koju prozati praksa i daje novi spektar prakse, ali se, posle toga transformiše u snop teorijske svetlosti koji prolazi kroz piramidu prakse i daje novi spektar teorije. Ravnoteža između teorije i prakse podrazumeva da se teorija stalno razvija, aktualizuje, bogati i proverava njena vrednost, kao i da se usmerava u pravcu koji će biti inspirativan i podsticajan za razvoj prakse, primenu u istraživanju, otklanjanje slabosti u praksi i konstrukciji „idealnih tipova“, te stalnu kritiku „lenje“ prakse. Savremena sociološka teorija je, u izvesnom smislu,  napustila principe usmeravanja prakse i pomoći istraživanju savremenih problema i pitanja. Empirijska istraživanja često gube kontakt sa teorijom ili ne daju materijal iz koga se može indukovati nekakav teorijski doprinos (istraživanja o „lovu na lisice“ ili „zašto tinejdžeri čačkaju nos više u urbanom nego u ruralnom području“).

 Neravnoteža između teorije i prakse u savremenoj sociologiji dovodi do širenja problema u unutršnjoj strukturi sociologije, zatim u njenoj poziciji među društvenim naukama, kao i njenom uticaju u društvu kao akademske discipline i stalne kritike društva. Sociološka teorija je prethodnih nekoliko decenija pokazala dosta nedostataka i lutanja u pristupu društvu i njegovim naglim transformacijama. Pojavilo se dosta „pretendenata“ da zamene, nadomeste, rekonstgruišu ili transformišu neku od velikih teorija (pozitivizam, strukturalizam, funkcionalizam, marksizam) sa malim uspehom, ali sa velikim dijapazonom pokušaja i disperzijom teorijskih pristupa. Problemi u unutrašnjoj strukturi sociologije išli su u dva pravca: jedan pravac vodi ka pojavi mnoštava teorijskih rasprava koje su pokušavale da se postave u poziciju teorijske paradigme (simbolički interakcionizam, etnometodologija, teorija razmene, feminističke teorije) a njihov realan domet je bio da ostanu na nivou diskursa; drugi pravac vodi ka atomizaciji savremene sociologije podelom na mnoštvo malih disciplina koje, ponekad, gube vezu sa opštim predmetom istraživanja (sociologija organizacionog ponašanja, sociologija tela, sociologija igre, sociologija putovanja). Ovakvim delovanjem savremena sociologija simplifikuje, pa i banalizuje mnoga značajna pitanja koja se  stalno nameću kao predmet istraživanja.
Savremenost predmeta istraživanja podrazumeva dodavanje stalno novih pitanja koja se odnose na transformaciju društva (kao opšteg predmeta istraživanja sociologije kao nauke), njegove probleme (rizici, nasilje, terorizam, demografska eksplozija), promene u strukturi društva (odnos urbano-ruralno, pojava globalne bogate klase, širenje siromaštva), nove oblike društvenosti (virtuelne mreže), velike svetske procese kao što je globalizacija. Predmet istraživanja u novim sociološkim disciplinama mora imati kontinuitet sa prethodnim istraživanjima, sintetizovano praviti pregled najvažnijih teorijskih stavova klasične i savremene teorije, pa tek onda izlagati nove poglede i stavove koji korespondiraju sa novom empirijom i novim iskustvom. Savremenost predmeta istraživanja znači dodavanje novih kamenčića u ukupni teorijski i predmetni prostor sociologije, vodeći računa o skladnom uklapanju u postojeću strukturu mozaika, odnosno u sistem sociologije kao nauke. Osavremenjivanje predmeta istraživanja nema veliki značaj ako se ostvaruje kao bežanje od teorije i prihvata samo kvantitativne instrumente i tehnike istraživanja čije će rezultate „ostaviti“ slobodnom tumačenju zainteresovanih posmatrača. Sociologija osavremenjuje predmet istraživanja samo onda ako otkriva nove uglove gledanja na pojedine oblasti pitanja i probleme savremenog sveta, stojeći čvrsto na poznatom teorijskom, metodološkom i istraživačkom putu. Osavremeniti predmet istraživanja znači stalno širiti obuhvat, krug i stepen teorijskih i empirijskih elementata naučnog rada, uspostavljati ravnotežu subjektivnog i objektivnog doživljaja stvarnosti, pojava, procesa i odnosa u njoj, kao i odnosa mikro i makro nivoa analize (teorije i prakse).
Odnos mikro i makro nivoa uslovljava karakter unutrašnje strukture sociologije kao nauke u smislu rasporeda i odnosa mikro i makro socioloških disciplina. Ta struktura proizilazi iz odnosa prema predmetu istraživanja i njegovoj ravnomernoj i pravilnoj „raspodeli“ između pojedinih disciplina. U savremenoj sociologiji postoji neravnoteža između makro nivoa i mnoštva (hiper) socioloških disciplina, mikrosociologija koje atomizuju predmet istraživanja i zamagljuju glavne teorijske vidike i prave zabunu u poretku socioloških paradigmi i diskursa. „Sociologija profesije“ može da unapredi istraživanje i dopuni predmet sociologije rada, ali može da ga odvede izvan predmeta sociologije rada i uvodeći ga u diskurs komunikacija, etike, socijalne psihologije, uvede u prostor menadžmenta ili neke druge poslovne discipline. To može da ima za posledicu gubljenje preciznosti, kritičke dimenzije i pozicije jedne takve mikrosociološke dicipline, pa i same sociologije rada kao posebne sociologije. Postavlja se pitanje da li je potrebno konstituisati jednu posebnu disciplinu, kao što je „sociologija medicine“, da bi se izložilo sociološko gledište o odnosu društva i medicine, značaju medicine i njenog razvoja za društvo, ili je to moguće učiniti u okviru standardnog predmeta opšte sociologije u nešto osavremenjenijem i prilagođenijem nastavnom predmetu na medicinskom fakultetu. Naravno, potrebno je provesti više i češće istraživanja o tom fenomenu i njihove rezultate uključiti u ukupnu sociološku teoriju i praksu, te prezentovati tokom nastave.

Postoji neka vrsta mode da se sociologija prilagođava pojedinim nastavnim i obrazovnim profilima, prepuštajući im deo svojih istraživanja i „pozajmljujući“ i uključujući u svoj naziv neki od „njihovih“ pojmova. Tako imamo „sociologiju menadžmenta“, „sociologiju poslovanja“, „sociologiju komunikacija“, „sociologiju preduzetništva“, „sociologiju tela“, „sociologiju turizma“, kao i već pomenute,  „sociologiju medicine“ i „sociologiju igre“.  Zamislimo da želimo da istražujemo i analiziramo probleme, nedostatke i slabosti demokratije. Svakako da nam nije potrebno da zasnivamo novu mikrosociološku disciplinu („sociologiju demokratije“) da taj posao dobro obavimo, već nam je dovoljno da to uradimo u okviru sociologije politike, sa njenim dosadašnjim teorijskim okvirom i pojmovno-kategorijalnim instrumentarijem, uz pomeranje diskursa ka novim pojmovnim i sadržajnim prostorima u potpunijem shvatanju slabosti, štete i koristi od demokratije za savremenog čoveka i društvo. Mnoštvo novih mikrosociologija se pojavljuje zato što neki autori žure da budu začetnici nove discipline, drugi žele da se priblize ostalim durštvenim naukama shvatajući interdisciplinarnost kao preuzimanje pojmova i termina iz tih nauka i dodavanje uz pojam sociologija, dok treći to čine pod pritiskom pojedinih obrazovnih profila koji nastoje da potisnu opšteteorijske i opšteobrazovne discipline i obrazovanje pretvore u zanatsko tehničko prikupljanje informacija koje se odmah mogu koristiti u profesiji i radu. Postoji i otvoreno suprostavljanje sociologiji od strane „političkih struktura“ i „nomenklatura“, verskih institucija i ideologija u strahu od njenje kritičke oštrice i uloge orjentacije u društvu, posebno kod mladih ljudi. Zbog toga se sociologija potiskuje iz obrazovnog sistema a njene teme uključuju u druge školske discipline.  
5. Položaj i uloga savremenog sociologa
Stanje, mogućnosti, uloga, ugled i uticaj savremene sociologije zavise od aktivnosti, razumevanja, ponašanja, odgovornosti i posvećenosti sociologa nauci i profesiji. Prvo pitanje i prvi uslov koji se postavlja sociologu jeste koliko je on u stanju da svoje stavove, ideje i istraživanja održi neutralnim u odnosu na spoljašnje (nenaučne) uticaje? Neutralnost je preduslov traganja za istinom kao idejom vodiljom u naučnim istraživanjima, za kritičkim pristupom onome što je predmet istraživanja i što može dati doprinos ukupnoj nauci. To je uslov da rezultati naučnog rada budu objektivni, proverljivi i korisni za naučnu zajednicu. Neutralnost znači da sociolog ne pristaje da svoja istraživanja i analize prilagođava stavovima raznih ideologija ili interesima određenih socijalnih subjekata koji će to koristiti za sticanje prednosti na osnovu potiskivanja i diskriminacije drugih subjekata. Sociolog pomaže unapređenju svoje discipline, snazi, koheziji i ugledu naučne zajednice ako se čuva primesa ideološke, tehnokratske, utilitarističke, „provincijalne“ ili neke druge partikularne svesti. 
Postoji nekoliko elemenata, odnosno uslova koje mora sociolog (kao i svaki drugi naučnik) ispuniti da bi postigao i održao neutralnost u svojim istraživanjima, analizama i ukupnom radu. Prvi elemenat se odnosi na nezavisnost autora (istraživača) od sredine i spoljašnjih faktora, kako u materijalnom, tehničkom, organizacionom, tako i u prostornom i vremenskom pogledu. Nezavisnost pruža mogućnost slobode izbora predmeta i cilja istraživanja, uticaja na uslove, resurse i rezultate sociološke analize. Dgrugi uslov neutralnosti sociologa prilikom analize neke pojave ili fenomena odnosi se na njegovu autonomiju u odnosu na sve resurse koje koristi, počevši od prethodnih istzraživanja drugih autora, upotrebe pojmovno kategorijalnog aparata, metodološkog postupka i drugih resursa sociološke zajednice, do pretpostvaljenih korisnika istraživanja, naručilaca ili finansijera nekog istraživanja i naučnog rada. Treći elemenat neutralnosti rada jednog sociologa odnosi se na njegovu vrednosnu neutralnost. Sociolog ne može polaziti, isključivo, od unapred formiranih vrednosnih stavova, jer će oni ograničiti njegovo istraživanje i navesti pogrešne zaključke, odnosno znatno manje korisne rezultate od onih koji polaze od „hladnih“ i realnih činjenica. Kao četvrti uslov da sociolog ostvari i zadrži neutralnost svog istraživanja, da izbegne pristrasnost i „podilaženje“ nekoj „moćnoj strani“, jeste mogućnost njegovog učestvovanja i direktnog posmatranja događaja, pojava i odnosa koji su predmet istraživanja i analize. To podrazumeva i slobodan pristup prostoru i subjektima koji su predmet analize ili mogu da pruže argumente i indikatore za potvrđivanje postavljenih teza i dokazivanje iznetih stavova i tvrdnji.
Sociolog danas treba da posveti značajnu pažnju odnosu prema činjenicama iz svakodnevnog života ljudi, društvenih grupa, zajednica, komunikacije i odnosa među ljudima. Stvarnost, stvarni život, događaji i odnosi nisu onakvi kakvi nam se čine. Sve je više skrivenih činjenica, prikrivenih interesa, iracionalnih potreba i bezvrednih stvari i postupaka koji se prikazuju u drugačijem svetlu. Odnos između manifestnih i latentih pojava, interesa i vrednosti je sve više u korist latentnih. Mi vidimo jedno stanje na površini događaja, pojava i odnosa a sasvim je nešto drugo u njihovom korenu. Uzroke društvenih fenomena sve je teže saznati, ili bar na vreme otkriti da bio se mogli razumeti i objasniti. Sve izgleda drugačije nego što stvarno jeste, mnogo je privida, laži, imitacije i simulacije činjenica i stvarnog stanja (od ekonomije, preko socijalnih odnosa do kulture). Svakodnevno primećujemo da se naš život ubrzava, da se naša okolina menja, da sve postaje neizvesno i neigurno, relativno i manje vredno, rizično i opasno. Sociolog ima veliki problem da savremene „društvene činjenice“ uklopi u klasične pojmove i termine, odnosno postojeće pojmovne paradigme. Pred njim je dvostruko iskušenje: da li odbaciti klasične pojmove i tragati za novim koji će odgovarati promenjenim činjenicama i društvenom stanju, ili nove činjenice i fenomene „prilagoditi“ klasičnim pojmovima? Monoge su ranije latentne pojave, procesi, odnosi ili njihovi elementi postali manifestni, pa to unosi dodatnu zabunu i teškoću prilikom analize i istraživanja savremenog društva, odnosno upotrebe pojmova, kategorija i termina. I tu je potrebna ravnoteža između postepenog menjanja klasičnih pojmova i pritiska novih činjenica i argumenata za njihovom brzom promenom ili potpunim odbacivanjem (klasa, moć, identitet, ideologija, društvene grupe, promene, znanje, reforme).
Sledeće pitanje koje se nameće savremenom sociologu jeste odnos između objektivnog stanja i odnosa u društvu i njegovog subjektivnog doživljaja stvarnosti. Postavlja se pitanje postoji li nešto što je objektivno, nezavisno od subjekta koji saznaje, objašnjava. Da li je reč o konstrukciji stvarnosti ili ona „realno“ postoji (stoji, čeka) nezavisno od onoga koji istražuje, „konstruiše“. Šta sociolog  (subjekt analize) konstruiše? Konstruiše li, na primer, latentne pojave (elemente neke pojave ili odnosa) ili manifestne?  Da li on to saznaje ili doživljava?  Da li se više oslanja na iskustvo i empiriju ili naučnu procenu i analizu? Objektivnost naučnog istraživanja podrazumeva da postoji nešto što može biti „objekat“ posmatranja i analize koji reflektuje slične, ponekad i ilste poruke, karakteristike, osobine i izgled. Ako je nešto objektivno, onda to mora sadržavati deo (suštinski deo, jezgro) zajedničkih elemenata za svakog istraživača, naučnika (u našem slučaju, sociologa), koje svako od njih primećuje ili se podudara sa onim što je neko pre njega primetio, razumeo i objasnio. Subjektu analize, istraživanja (sociologu istraživaču) ostaje deo elemenata koje će na poseban način doživljavati, razumeti, opisati i objasniti. Subjekt saznanja ne može imati potpuno različite doživljaje i objašnjenje nekog predmata (objekta) istraživanja. Ne može deset sociologa imati potpuno različita objašnjenja korupcije, odnosa među polovima ili kvaliteta obrazovanja u jednom društvu. Svako od njih može uočiti neke različite uzroke ili nove manifestacije i posledice naznačenih fenomena, ali se mora složiti sa većinom osnovnih karakteristika ako se svi oslanjaju na isto teorijsko i metodološko nasleđe. Na drugoj strani, ne može se svim istraživačima potpuno nametati stav da imaju iste doživljaje, razumevanja, stavove i zaključke. Između objektivnog stanja, predmeta, manifesvovanja i njihovog subjektivnog opisa i objašnjenja mora postojati ravnoteža.
II. REFLEKSIVNA SOCIOLOGIJA
1. Refleksivnost i samorefleksivnost

U novijoj literaturi, kako sociološkoj, tako i drugih društvenih nauka, često se pominje i upotrebljava pojam refleksivnost, rafleksivno i reflektujuće, u smislu zahteva da se nauka okrene samoj sebi, da sagleda svoju strukturu, kratanje i stanje teorijskog i metodološkog habitusa, kao i mogućnosti povezivanja sa praksom, odnosno, doprinosa i koristi nauke društvu, društvenim kretanjima i socijalnim akterima. U etimološkom i gramatičkom smislu refleksivnost i refleksivan znači odraz, odbijanje, odsjaj, povratan, misaoni, opažajan, onaj koji razmišlja i slično. Refleksivnost je zahtev i sposobnost da se svestrano sagleda pozicija nekog objekta, u ovom slučaju nauke, da se uoči njeno (njegovo) okruženje, snage, uticaji, okolnosti, prilike koje deluju, kojima je izložen i u kojima se nalazi (objekat, nauka kao objekat). Potrebno je da naučnik bude svestan okolnosti koje deluju na nauku i na njega kao naučnika, da razume moć objektivnog, objektivnih okolnosti, delovanja spoljašnjeg sveta na njega kao objekat, njegovo delovanje i razumevanje drugih kao objekta (objekata) i sebe kao objekta drugih. Refleksivnost neke nauke (u našem slučaju sociologije) znači njenu sposobnost i mogućnost da uoči sve uloge koje ima ili bi mogla da ima u društvu, bližem okruženju, naučnoj i akademskoj zajednici. Nauka treba da razdvoji uloge koje su joj dodeljene i uloge koje je sama sebi dodelila, za koje se izborila, koje razvija, kontroliše, pomera i unapređuje. Ovaj drugi deo rtazumevanja uloge nauke najbliži je poimanju njen refleksivnosti, ali to maora biti povezano i sa jasnim viđenjem unutražnjih snaga kao subjektivne pozicije, snage i delovanja. Refleksivna nauka i fefleksivna uloga naučnika, posmatrača, istraživača ili „običnog“ svesnog čoveka podrazumeva slobodu delovanja, rada i aktivnosti, podrazumeva svesno i aktivno učešće u svim bitnim aspektima društva, podrazumeva subjek – objekt relaciju u ravnotežnom smislu. Reflektovati i biti reflekjsivan podrazumeva za pojedinca, grupu ili nauku artikulisanje spoljašnjih uticaja i okolnosti u svom unutrašnjem prostoru, kao i projektovanje svojih individualnih, grupnih ili posebnih obeležja, uticaja i zanačenja na spoljašnji svet, prostor i vreme.
Potpuna refleksivnost je stanje samorefleksivnosti, odnosno, mogućnosti da pojedinac sagleda svoje uloge, dodeljene, nametnute, samoprihvaćene ili slobodno izabrane, da se prilagođava njima, da ih pomera i menja. Pojedinac treba da prilagođava svoje ponašanje i aktivnost spoljašnjim okolnostima, ali i da utiče na te okolnosti, da realno procenjuje svoje snage, da ne zanemaruje okolnosti ni sposobnosti drugih, ali da se a priori ne povinuje ni drugima ni okolnostima. Sa druge strane, ne prilagoditi se i ne shvatiti druge i spoljašnje okolnosti, znači gubitak pune refleksivnosti, njeno pretvaranje u sebičnost i bahatost. Samorefleksivnost je stanje u kome pojedinac može da se dovede u poziciju da misli, da se ponaša i deluje kako drugi to čine, da misli kako oni misle i deluju i očekuju, da prilagođava tom očekivanju svoje potrebe, interese i ciljeve, ali i da razume i prihvata promene, pomeranja drugih, da svoja očekivanja od njihovog delovanja i mišljenja učini fleksibilnim i sposobnim da sve te promene prihvati, razume i prati.
Preteča refleksivne sociologije je Džordž Herbert Mid (George Herbert Meade) svojim socio-psihološkim stavovima o svesti, značajnim simbolima, jeziku, sopstvu, refleksivnosti i situacije. Mid je pošao od poimanja sopstva kao sposobnosti da pojedninac posmatra sebe kao objekat preko svesti kao postupka u kome ljudi vode razgovor sa samim sobom, imitirajući razgovor sa drugima. Tako društveni procesi ili neki događaji prethode svesti jer se u njoj artikulišu preko simbola i jezika. Tu sposobnost da se sebe postavimo u položaj objekta, odnosno, da se stavimo u položaj drugih i da mislimo i posmatramo sebe tako kako oni misle o nama, Mid naziva refleksivnost. To je ozbiljan i težak mentalni napor u kome mi zauzimamo položaj drugih, „izlazimo“ iz sebe da bi se sagledali i razumeli očima drugih ljudi ili grupa.
 U ovom slučaju reč je o samorefleksiji, mi sebe vidimo u drugima kao nekoj vrsti ogledala, mi se od sebičnog i samozadovoljnog ja pretvaramo u mene, postavljamo pitanje kako mene drugi vide, ja se tako reflektuje kroz druge u mene, kao spoljašnje, kao njihovo, to je ono kako me drugi doživljavaju, šta očekuju od mene, kakvu mi ulogu daju. To mene je mehanizam kojim grupa ili zajednica kontroliše pojedinca, nameće mu svest o sebi. Sopstvo tako postaje ključni momenat naše refleksije, naše sposobnosti da sagledamo sebe, da se menjamo, napredujemo, da menjamo svoje sopstvo prema zahtevima sredine ili prema unutrašnjim nagonima i motivima da se ostvarimo, da postižemo, da uspevamo, da nešto značimo. Ako se ja više suprostavljam nametnutom mene, onda se ja više ostvarujem, svoje sopstvo realizujem, onda sam ja reffleksivan, reflektujem sebe kroz druge, jer je ja sloboda i samostalnost (individualnost) dok je mene konformizam. Ipak, Mid smatra da grupe, društvo i pojedinci imaju više šanse za opstanak i razvoj ako uspostave ravnotežu između ja i mene. 
Potrebno je otići korak dalje od Mida i napomenuti da postoji relacija ja – jastvo – sopstvo, gde ja može biti svesno sebe i težiti ka ostvarenju svojih potencijala u susretu sa „drugim“ („drugima“), u razmeni razumevanja, ideja, vrednosti sa „drugim“, ali se može i zadržati na nesvesnom ja, na spontanom ja, može prihvatiti nametnuto. Ako ja ide dalje od spontanog sebe, ako samoreflektuje uz težnju da se oslobodi nametnutog ja (spoljašnjeg i unutrašnjeg), onda ja prelazi u jastvo – osvešćeno, samosvesno ja. Ako jastvo reflektuje prema drugom, transcendira mene, stupa u slobodan odnos sa drugim (drugima), ako razume druge, dopušta da oni shvate i prihvate mene, onda jastvo prelazi u sopstvo
. Sopstvo je reflektovanje ja kroz jastvo, preko drugog (drugih), razumevanje, shvatanje i potvrđivanje mene u drugom i drugog u meni, odnosno prihvatanje drugačijeg kao najviši stepen senzibilnosti za drugost. Između jastva i sopstva postavlja se identitet i uslovljava, određuje, nameće i ograničava transformaciju jastva u sopstvo i stepen prihvaćanja drugog (drugačijeg), odnosno potvrđivanja sopstva u drugom ili njegovo vraćanje u jastvo.
2. Guldnerovo poimanje refleksivne sociologije
Prvi zahtev za refleksivnošću sociologije kao nauke, postavio je Alvin Guldner
, zahtevom da sociologija stvori uslove u kome će se ostvariti veza i odnos između sociologa kao naučnika, odnosno njegove uloge sociologa i uloge čoveka koji postaje sociologom, odnosno jeste sociolog. Sociolog mora da sagleda sebe, svoj uticaj i položaj kao čoveka u društvu i da te refleksije prenese na svoje stavove i rad a ne da se odvaja od sebe i robuje strogim naučnim zahtevima i paradigmama. Guldner zahteva da se sociolog oslobodi pozicije i uloge izdvojenog, neutralnog i nepristrasnog, objektivnog posmatrača i da prihvati i druge uloge u svakodnevnom životu koje će se „mešati“ sa ulogom sociologa. Zahtev koji se i ranije postavio za „sociologiju sociologije“ ili sociologiju koja će sebe sgledati iznutra i videti da trpi različite uticaje, Guldner je nazvao refleksivnom sociologijom koja može pokrenuti sociologa da bude svestan ko je i šta predstavlja u grupi, okruženju i društvu i kako te njegove društvene uloge utiču na njega kao naučnika. Guldner smatra da ako se sociolog drži principa objektivnosti, neutralnosti i izdvojenosti od grupe i onoga što posmatra i proučava, to će štetiti njegovom naučnom profilu i poziciji. On smatra da nijedno istraživanje ne može biti sasvim objektivno jer sadrži odnose koji utiču na sociologa, kao i na objekat (predmet) koji on proučava. Guldner kaže da namera sociologa nije da taj uticaj prenese na druge već da ga sazna. 
Guldnerova refleksivna sociologija se suprotstavlja vrednosno neutralnoj sociologiji jer nije moguće biti (nije ni potrebno) izvan uticaja vrednosti i odbaciti vrednosne stavove jer su oni sastavni deo sih individualnih i grupnih aktivnosti i odnosa. Međutim, strogo pridržavanje nekih visokih vrednosti može čoveka (pa i sociologa) da odvede na pogrešan put ili u konflikt sa drugima, odnosno da pogrešno shvati stvari i događaje. Refleksivna sociologija zahteva da se sve više uvažavaju teoretičarevi (sociologovi) stavovi nastali tako što na njega deluju elementi koje posmatra, koji su u njegovoj sredini, sa kojima on uspostavlja „ljudske odnose“ a da se odbacuj dominacija naučnih teorija, „teorijskih dogmi“, da se oslobađa „ropstva“ koje je nametnula „visoka“, hiper-teorija (poput funkcionalizma, strukturalizma, marksizma i pozitiivzma), da se ide preko „srednjih teorija“ ka neposrednom životnom doživljaju, uticaju i saznanju. Guldner smatra da treba osnovati „nove teorijske zajednice koje podržavaju racionalnu raspravu u sociologiji i društ venoj teoriji“, koje će sociologa osloboditi dominacije društvene strukture, poretka, sistema koji nužno proizvode iracionalnu i lažnu svest i raspravu uvode u ideološki okvir. Takva nova organizacija sociologije („refleksivne sociologije“) mora da posreduje između teorije i prakse i da uspostavi potrebne i nužne uslove za teorijsku raspravu u kojoj će uloga sociologa pojedinca kao naučnika i „običnog“ člana društva doći više do izražaja. 

Guldner smatra da se sociologija stalno nalazi između metodologije (koja je vodi ka istraživanju i tradicionalnom proučavanju struktura i poretka) i filozofije (koja je vodi ka misaonom, teorijskom i refleksivnom).  Metodologija, prema mišljenju Guldnera, donosi domiinaciju tehnike u sociologiji (istraživačkih tehnika) koja vodi sociologiju ka daljnjoj specijalizaciji, parcijalizaciji i plitkosti u teorijskim dometima. „Metodologija je samo loša savest sociologije“, ističe Guldner, jer ona ne može ostvariti neophodnu refleksivnost unutar sociologije koja je potrebna da bi sociologija emancipovala samu sebe od spoljašnje dominacije krutih teorijskih sistema, a samim time i doprinela emancipaciji društva. Sociologija uz pomoć filozofije može steći unutrašnju refleksivnost (sagledati sebe) i tako pomoći „ljudima da se oslobode krive svesti i da se emancipuju“. Guldner ističe da sociologija ne treba da se zatvara samo u sociološku zajednicu, već da se uključuje u „zajednicu društvenih teoretičara“, jer se tako mogu svestranije upoznati sve društvene okolnosti i stanja. Dakle, Guldner daje zadatak sociologiji da, pored samorefleksivnosti, pokreće i refleksivnost unutar društvenih nauka, kao i refleksivnost unutar društva. Takav zadatak sociologiji da bude refleksivna i samorefleksivna, značio je za Guldnera pretpostavku i mogućnost da sociologija (tokom 70-tih godina 20. veka) ostvari istovremenu obnovu same sebe i obnovu društva kao neku vrstu zadatog projekta. „Dobru teoriju, poput zdravlja, vredi imati zbog nje same. Sociologiju i društvenu teoriju treba imati zbog njih samih – kao i zbog doprinosa koji daju oslobođenju čoveka – jer je u prirodi čoveka da teži za istinom i da istinu želi znati.“
 Sociologija ne može ostvariti ozbiljniju kritiku društva ako ne ostvari kritiku same sebe, s pravom konstatuje Gouldner. Ipak, to nije moguće bez metodologije, jer metodologija ulazi u suštinu pojave iznosi elemente, karakteristke, značenja, uzroke i posledice koje teorija oblikuje i svrstava u teorijski sistem. Zahtev za refleksivnom sociologijom za Guldnera znači da se sociologija ne može osloniti samo na teoriju već mora saznati potrebu razvoja njene samosvesti i samosveti sociologa istraživača.
Takva nova sociologija, kako kaže Gouldner, treba da pomogne sebi ali i ljudima da se snađu u društvu, da postanu refleksivna bića, da misle i da deluju. Da bi to postigla sociologija mora ne samo da menja svoje ideje već zahteva obnovu, odnosno promenu načina života sociologa, istraživača i naučnika. Guldner smatra da „drštveni teoretičari ne mogu znati istinu o društvu a da ne znaju istinu o sebi“, jer naučnik mora razumeti i upoznati svoj položaj du društvu, razumeti svoje potrebe i interese pa tek onda početi analizu i kritiku društva. Kritika društva ne može „prethoditi“ saznanju istine o sebi (sociologu, naučniku) ni saznanju stanja sociologije (društvene teorije) kao nauke. Takav Guldnerov stav podrazumeva da je potrebno ostvariti povezivanje između sociologa kao naučnika, hladnog i nepristrasnog posmatrača i sociologa kao čoveka, člana zajednice, zabrinutog za sva zbivanja u društvu, ophrvanog emocijama, motivima, potrebama i željama. Sociolog treba da spoji objektivnost i udaljenost naučnika sa subjektivnošću i bliskošću člana društva, „običnog“ čoveka, odnosno, da spoji znanje o društvu sa aktivnošću pojedinca, aktera tog društva. 

Guldnerov zahtev za uspostavljanjem refleksivne sociologije, podstakao je Toma Botomora da se osvrne na nekoliko sličnih ideja koje su se pojavile tokom 70-tih godina XX veka („radikalna sociologija“, „kritička sociologija“, „etnometodologija“) i koje su nastojale da se predstave kao „nova sociologija“. Botomor tačno primećuje da su vesnici „nove sociologije“ svoje ideje pronašli u pojavi i usponu novih društvenih pokreta i drugih socijalnih aktera, zatim novih kulturnih promena i kontrakulturnih pobuna, kao i u početku rasprava među društvenim teoretičarima o postmodernizmu. Kriza društva i društvenog sistema povezuje se sa krizom društvene teorije, pa i sociologije, bez značajnijeg opravdanja. Sve te nove društvene promene mogle su se uključiti u postotojeće teorijske paradigme uz stalno dograđivanje pojmovnih paradigmi. Botomor duhovito primećuje da Guldnerova refleksivna sociologija predstavlja sociologiju koja „meditira o vlastitom pupku“
, odnosno uzaludno i neproduktivno se bavi sama sobom umesto da se bavi kritikom društva i analzom novih društvenih promena. Guldnerovo nastojanje da ukaže na potrebu transformacije sociologije od kritike društva u nauku koja „relektuje“ o sebi i društvu, kroz pokušaj da se ukaže na veći značaj doživljaja i osećaja u sociološkom istraživanju od preciznih teorijskih i metodoloških principa i upustava, Botomor naziva uvođenjem romantičarskog subjektivizma i introspektivne meditacije u sociologi, što ne doprinosi njenom napretku i razvoju.
3. Gidens, Burdije i Bauman o refleksivnoj sociologiji
Refleksivnost kao oblik shvata svakodnevnog života i njena uloga u istraživanju bila je predmet razmišljanja više teoretičara i sociologa. Tako Gidens smatra da treba uzeti u obzir činjenicu da su ljudi refleksivni, da stalno razmišljaju o svojim postupcima, delovanju, akcijama i radu. Ljudi preispituju sve svoje postupke, razmišljaju šta je moglo biti drgačije, korisnije, bolje, vrednije i značajnije u njihovom delovanju i radu. Oni podvrgavaju svoje postupke misaonoj reviziji, ali ih i modifikuju u narednim postupcima i aktivnostima. Gidens smatra da ljudi ne reflektuju o svojim postupcima, već i o razmišljanjima o tim postupcima. Refleksivnost je zahvatila celokupnp ljudsko biće, bez obzira da li je reć o „običnim“ građanima ili o naučnicima i istraživačima. Ljudi ne reflektuju samo o svojim postupcima i razmišljanjima, već i o onome što ih okružuje o onome što se događa svakodnevno, o problemima, strahovima i rizicima. Gidens posebno istče refleksiju ljudi o društvenim rizicima (ekološki, socijalni, ekonomski, tehnički) kojima je čovek svakim danom sve više izložen. Tako se refleksivnost pojavljuje kao odbrana od mehaničkog prihvatanja prakse i potčinjavanja društvenim strukturama. Gidens smatra da čovekove refleksije treba uzeti u obzir prilikom istraživanja društvenih procesa, da doživaljaj, osećaj i razmišljanje o procesima i pojavama  ima značaj koliko i teorijske analize.

 Refleksivna sociologija za Pjera Burdijea predstavlja postupak kojim sociolozi uključuju svoje prakse i svoje doživljaje u istraživanje i razumevanja društvenih procesa. Tako sociolozi koriste sopstvene instrumente (umesto nametnutih i unapred određenih) za bolje razumevanje discipline koju proučavaju. Oni „objektivizuju sopstvenu praksu“, koriste sopstvene termine i jezik, kao što to Burdije čini uvođenjem termina (polje, habitus, simboli, simboličko nasilje, društveni i simbolički kapital) koji treba na drugačiji način izraze stanje društvene strukture i društvenih odnosa nego što to čine funkcionalizam, strukturalizam i marksizam. Refleksivnost pomaže sociolozima da razumeju delovanje društvenih sila koje ih okružuju i tako se odbrane da postanu igračke tih sila i svoj rad „očiste od društvene determinisanosti“. Stalnom autorefleksijom sociolozi, kako misli Burdije, sociolozi postaju svesni vlastitog položaja, uloge i pređenog puta.
Zigmund Bauman smatra da savremena sociološka naliza postaje refleksivna jer se sociolog u svojim istraživanjima i analizama sve više oslanja na pretpostavke, utiske i saznanja iz sopstvenog života. Praksa svakodnevnog života sve više uzima prostora u sociologovom istraživanju i razumevanju društva i društvenih okolnosti. 

4. Značaj i domet refleksivne sociologije
Rerleksivna sociologija se pojavila kao reakcija na velike teorijske pomalo zatvorene sisteme i obrasce (paradigme). Pojava velikog broja sociologa učinila je da se njihova razmišljanja i istraživanja susreću sa ozbiljnim teškoćama razumevanja metateorijskih principa i metateoretisanja i primene tih principa u razumevanju pojava i zbivanja iz svakodnevnog života. To je bila i reakcija na velike teorije kao što su pozitivizam, funkcinalizma, strukturalizam i kritička teorija društva. Refleksivna sociologija je tražila svoj prostor u okviru sociologije, želelea je da nametne jedan drgi pogled na društvo oslobođen stega i dominacije teorije i metodologije kojoj je pripadala klasična sociologija.
Prvi problem sa kojim se susrela refleksivna sociologija jeste pitanje objektivnosti u analizi i istraživanju, odnosno pitanje da li postoji objektivna stvarnost odvojena od subjektivnog, emotivnog i vrednosnog doživljaja, razumevanja i pristupa sociologa istraživača. Taj problem odnosa objektivno – subjektivno prati sociologiju već dugo vremena. Stalno se postavlja pitanje postojanja objektivne stavarnosti, nezavisno od sociologa istraživača, odnosno pitanje da li je reč o postojanju objekta (predmeta) istraživanja nezavisno od toga da li će ga naučnici otkriti, razumeti i objasniti, ili je reč o konstrukciji objekta (kroz predmet istraživanja). Da li objektivno postoji unapred ili se konstruiše, koliku ulogu ima istraživač, naučnik (sociolog) u konstruisanju objekta (objektivnog) u svom istraživanju? Da li je subjekt toliko važan da ne može više postojati dominacija objekta u smislu teorijske i metodološke čistote, objektivnog koje je oslobođeno bilo kog delovanja vrednosnog i ideološkog.

Refleksivna sociologija je pokušaj da se ukaže na važno pitanje odnosa teorije i prakse, približavanja ta dva ključna elementa svake nauke, pa i sociologije. „Refleksionisti“ su istakli zahtev da se sociologija „spusti“ sa teorijskih visina i počne baviti „malim“ pitanjima i temama koje su iz svakodnevnog, neposrednog života čoveka, pojedinca, individue.  Da bi se to postiglo potrebno je da se sociologija okrene pitanjima neposrednog doživljaja, iskustva i lične prakse sociologa i da to kroz instrumente istraživanja uvodi u analizu i sagledavanje problema, pojava, procesa i drugih elemenata društvo koji se istražuju. Ovde se zahteva stalno povećavanje uloge ličnog dometa sociologa istraživača.
Može se zaključiti da je refleksivna sociologija previše oslonjena na individualni doživljaj, iskustvo, praksu, rad i lični pristup sociologa istraživača. Time su narušeni neki osnovni principi sociologije kao opšte i sistematične nauke kao što su odnos teorije i prakse, objektivnog i subjektivnog, zdravoraumskog i naučnog, poretka sociološke paradigme, odnosa paradigme i diskursa, važnosti diskursa za razvoj sociologije, kao i uticaja i ugleda sociologije u društvu i akademskoj zajednici. Refleksivna sociologija je pokrenula neka značajna pitanja u sociologiji u smislu oživljavanja diskursa o položaju pojedinca, istraživača i uloge sociologa u svemu tome. Domet refleksivne sociologije je veoma skroman, ona se može smatrati samo kao jedan od posebnih aspekata i pokušaja  kritike funkcionalizma i strukturalizma.
III. TEORIJA RACIONALNOG IZBORA I SOCIOLOGIJA
1. Osnovi teorije racionalnog izbora
Teorija racionalnog izbora se zasniva na neoklasičnoj ekonomiji i teoriji igara. U neoklasičnoj (kao i u klasičnoj) ekonomiji glavni stav se odnosi na korisnost, ostvariti ličnu individualnu korist od izbora i učešća na tržištu. Polazi se od pretpostavke da će se ljudi u zadovoljenju svojih potreba, odnosno usmerenja ka cilju koji će zadovoljiti potrebu i ispoljenih interesa da stignu do tog cilja, rukovoditi idejom lične koristi. Ekonomija se oslanja na pretpostavku o racionalnoj koristi kojom će se ljudi rukovoditi kada nastupaju kao akteri na tržištu. Ljudi na tržištu nailaze na različite prepreke i ograničenja koja mse nalaze u okruženju, u nastojanju da zadovolje svoje potrebe i ostvare cilj. Jedna od osnovnih i najačih prepreka jesu ograničeni resursi, pre svega ekonomski ali i prirodni, socijalni i kulturni. Sučeni sa ograničenim resursima ljudi će se racionalno ponašati u izboru sredstava za zadovoljenje svojih potreba. Glavna teza neoklasične ekonomije odnosi se na stav da će se akteri racionalno ponašati kako bu u uslovima ograničenih resursa, sa što manje resursa, maksimizirali dobit, odnosno ostvarili veću korist. Ekonomija traga, analizira i uči kako u uslovima brojnih ograničenja (lični budžet, ograničeni resursi, ekonomski uslovi u užem i širem okruženju) napraviti dobar izbor i ostvariti svoje ciljeve, maksimirati dobit i zadovoljiti potrebe. Dakle, svaki od učesnika na tržištu rukovodi se težnjom da napravi najbolji izbor koji će mu doneti najviše koristi. Da bi u tome uspeo, svaki učesnik mora da bude snabdeven znanjem i informacijama o uslovima i stanju na tržištu kako bi mogao doneti najbolju (racionalnu) odluku. Tržište (sve na tržište), slobodna razmena i lična korist su osnvni postulati neoklasične ekonomije racionalnog izbora. Neoliberalizam je do savršenstva doveo i plasirao ovu ideju o ličnoj koristi kao jedinom podsticaju društvenog razvoja. Ponašanje zasnovano na usko shvaćenom ličnom interesu u proizvodnji i razmeni vodi kolektivnoj dobiti u formi opšteg uvećanja bogatstva. „Prema savremenoj varijanti Mandevilovog zakona, pohlepa je ono što Ameriku čini jakom i prosperitetnom državom“.
 

Treba analizirati nedostatke teorije racionalnog ekonomskig izbora  sa stanovišta mogućnosti i ograničenja koje pojedinci imaju (resursi, alokacija resursa, grške u izboru, lične sposobnosti, okruženje) prilikom nastupa na tržištu i ponašanja u promenjenim okolnostrima...............  Olson sugeriše da „postoji „prag“ iznad kojeg troškovi i dobici utiču na akciju pojedinca i ispod kojeg ne utiču“ (Brajan Beri, Isto, 78) ...............

Drugi važan momenat na koji se oslanja neoklasična ekonomija racionalnog izbora jeste teorija igara. Teorija igara se najčešće koristi tako što se traga za idealnim strategijama i taktikama u kojima će se ostvariti ekonomski dobitak. Koji su to uslovi u kojima akter na tržištu, odnosno igrač, može pronaći put za ostvarenje dobitka u uslovima kada su i drugi usmereni istom cilju, koje su preferencije jednog i drugih igrača. Svaki racionalan izbor strategije igre podrazumeva par dobitaka (Hadrin, 49). .... Теоriја igаrа је nаstојаlа dа pоnudi оdgоvоr nе sаmо nа pitаnjе kаkо је mоgućе uklјučiti prеtpоstаvku о оgrаničеnој rаciоnаlnоsti u mоdеlе igаrа, nеgо i nа kојi nаčin оmоgućiti dа rеzultаt igrе gdе su igrаči оgrаničеnо rаciоnаlni kоnvеrgirа rеzultаtu igrе u kојој učеstvuјu sаvršеnо rаciоnаlni igrаči (B.Stojanović, Uspostavljanje konvencija, primena teorije igara, 376)................
Rasprava o racionalnom izbru kod Hobsa i Makijavelija prethode ovim teorijama ekonomskog racionalnog izbora i ponašanja na tržištu ......... Treba dodati i Hjuma, Popera, Smita..........
 Džeims Koleman. Akteri – ciljevi – delanja. Pojedinci i lična korist. Oskudnost resursa i ostvarenje ciljeva.  Trošak propuštenih prilika (kod izbora cilja). Primena principa ekonomske teorije racionalnog izbora i ponašanja na tržištu pokušava se transponovati na ponašenje ljudi u ostalim oblatima: političkim odnosima, socijalnom stanju, svakodnevnom živoru, kulturi, obrazovanju, interakciji, zaposlenju, ulogama i položajima u kompaniji, odnosima među polovima i slično.
2. Teorija racionalnog izbora i sociološki makro i mikro nivo
Ustanove kao ograničenje delovanja aktera, pojedinaca (porodica, škola, sredina, posao). Značaj individualnih radnji , individealnih kombinacija i informacija prilikom racionalnog izbora. Teorija racionalnog nivoa, prema Kolemanu, treba da poveže sociološki mikro i makro nivo. Sociologija treba da se bavi društvenim sistemima kroz objašnjenje unutrašnjih činilaca – pojedinaca. Društvena teorija treba da bude ne samo akademska disciplina, već da utiče na društvo. Pojedinci uvek nastoje da ostvare svoje ciljeve na svrhovit način uslovljen sistemom vrednosti. Maksimalizacija koristi, potreba i želja. U T.R.I. vidimo uticaj individualizma i savremenog liberalizma 

3. Distribucija moći i teorija razmene
Moć kao osnava teorije razmene (distribucija moći. Odnos društvene moći, društvene strukture i društvene razmene (Džordž Homans). Psihološki (mikro) nivo razmene (pojedinci). Odnosi razmene i mrežna struktura (makro nivo - grupe). Zavisnost je potencijalni trošak koji akter u okviru jednog odnosa može (želi) da toleriše, odnosno spreman je da plati (Emerson). 

4.  Integracija društvenog mikro i makro nivoa na osnovu razmene
Društveno ponašanje kao razmena. Društvena struktura kao razmena. Integracija društvenog mikro i makro nivoa na osnovu razmene. Teorija razmene ima integrativni karakter u društvenoj strukturi (dijade, trijade i druge grupe). Koje teoretičare iz SST možete povezati sa teorijom racionalnog izbora i teorijom razmene? Da li je teorija racionalnog izbora teorija ili diskurs?
IV. SOCIJALNI KONSTRUKCIONIZAM

1. Šta je socijalna konstrukcija (socijalni konstrukcionizam)?
Svaka konstrukcija se dešava (ili počinje) unutar uma, u unutrašnjoj mentalnoj strukturi pojedinca. Čovek konstruiše svoje predstave o drugom čoveku, o svom okruženju, svom polu, prijateljima, potrebama, vrednostima i ciljevima. Može se reći da čovek konstruiše svoje poimanje stvarnosti, realnosti, stvarnog života i aktivnosti. Čovek ima zamisao, imaginaciju svega što je povezano sa njim, ima razumevanje i poimanje sebe i svoje pozicije kao i pozicije drugih ljudi u toj stvarnosti i kroz naraciju stavara slike i pojmove o tome, prenosi ih drugima i razmenjuje predstave sa drugima. Naučnik konstruše svoje predstave o svetu oko sebe, o pojavama i procesima koje uočava, prati i analizira. Naučnik konstruiše na bazi naučnih kategorija, teorijskih i metodoloških instrumenata. On uzima u obzir konstrukcije drugih naučnika, kao istorijsko i teorijsko nasleđe, kao simbole, kao objektivizovane, proverene i potvđene konstatacije i činjenice i dodaje im svoje viđenje specifičnog i konkretnog stanja, produžava postojeću i pravi svoju naraciju. Naučnik se uključuje u već naznačene ili uspostavljene konture ili okvire pojmovnog ili teorijskog diskursa o nekom fenomenu, društvenom procesu, tvorevini, sistemu ili neposrednom opažanju neke pojave ili stanja. Naučnik nekada daje i pojmovne konstrukcije, on je svestan da konstrukcija uključuje socijalnu interakciju, kao i vezu između teorije i prakse. Dakle, konstrukcija je aktivnost: mentalna, intelektualna, spontana, planirana, organizovana, zdravorazumska ili naučna. Konstrukcija je normalno stanje aktivnosti običnih ljudi ili naučnika. Ona se javlja kao instument i pretpostavka njihovog poimanja sveta, obajšnjenja i razumevanja, akcije i odustajanja, spoljašnjeg nametanja i/ili unutrašnjeg otpora i prihvatanja. Zdravorazumska konstrukcija je često nesigurna, nepotpuna, jednostrana, pod dominacijom emocija, vrednosnih stavova, stereotipa, iskustvenih aktivnosti, pa čak i iracionalnih postupaka. Naučna konstrukcija mora biti pouzdana, objektivna, svestrana i proverljiva. mora da bude rezultat konsensusa naučnika (jedne ili više generacija), ali i posebnog napora, imaginacije i kreativnosti naučnika - pojedinca. Socijalna konstrukcija je  rezultat (istovremeno)  individualnih i kolektivnih napora i aktivnosti naučnika, kao što je i zdravorazumska (svakodnevna) konstrukcija rezultat individualnih i kolektivnih aktivnosti, interakcije i komunikacije među ljudima.
 Potrebno je napraviti razliku između pojmova konstrukcija, konstruktivizam i konstrukcionizam. Konstrukciju sam prethodno objasnio i ovde dodajem stav da je reč o socijalnoj (društvenoj) konstrukciji, jer nastaje u interakciji, kontaktu i komunikciji između pojedinaca, društvenih grupa, institucija i zajednica, dakle u društvenim (socijalnim) odnosima, kao i to da je načnici (sociolozi) prate, posmatraju, izdvajaju i stvaraju kao naučnu(e) kategoriju(e), instrument i teorijsku pretpostavku u istraživanju i analizi društvenih činjenica, pojava, procesa i tvorevina. 
Konstruktivizam podrazumeva aktivnost pojedinca, njegovog uma, razuma, svesti, mentalnih i intelektualnih resursa u pravcu stvaranja slike, predstave, poimanja i objašnjenja svega što ima dodira sa ličnošću, njgovim stanjem i mogućnostima. Konstruktivizam je pretežno individualno psihološka karakteristika ličnosti. On se odvija u okviru čovekovog jastva i na početnim fazama prelaska jastva u sopstvo. On je pokazatelj osvešćenog, snažnog i delimično zatvorenog jastva. Konstruktivizam se oslanja isključivo na pojedinca, njegovu predstavu i razumevanje sveta i vlastitog okruženja. On se pretvara u „izam“ kada zanemaruje značaj interakcije i odnosa sa drugim (drugačijim) u postupku i toku vlastite (pojedinačne) aktivnosti u konstruisanju pojmova, stavova i predstava o sebi, drugima, pojavama, događajima i kada sve podređuje vlastitoj naraciji.  Konstruktivizam je prisutan u stavovima, istraživanjima i analizi psihologa, psihijatara, psihoterapeuta, ponekad i kod filozofa. 
Konstrukcionizam  polazi od stava da socijalna konstrukcija nastaje u kontektu i komunikaciji među ljudima. Odnosi među ljudima se posmatraju kao mesto konstrukcije sveta (Kenet Gergen ). Konstrukcija sveta, stvarnosti, svega oko nas, ideja, znanja, prema mišljenju predstavnika konstrukcionizma, nastaju kao rezultat međuljudskih odnosa (društvenih odnosa), one ne postoje samostalno, prethodno, nisu unapred date, već su rezultat razmene ideja, stavova, predstava, moći, položaja i uloga koje pojedinci imaju u grupi, zajednici i društvu. Sve stvarno je društvena konstrukcija, ništa nije stvarno dok se ljudi ne slože oko toga. Kontstukcionizam se razlikuje od konstruktivizma jer akcenat stavlja na momenat socijalnog (a ne individualnog) momenta, odnosno, međusobne razmene i borbe oko konstituisanja predmeta i pojmova. Zašto je i konstrukcionizam prešao iz socijalne konstrukcije u „izam“? Zbog toga što jednostrano gleda na problem konstrukcije stavova, predmeta, objekata i svega ostalog što može biti početak ili rezultat ljudske aktivnosti. Konstrukcionizam ne dopušta da postoji nešto, što je predmet naše pažnje i aktivnosti, pre nego mi o njemu raspravljamo, da nema objektivno datih i postojećih fenomena, vać da oni nastaju kao rezultat naše konstrukcije u socijalnoj interakciji. U ovom radu koristiću pojam konstrukcionizam jer on najbolje odražava suštinu problema socijalne konstrukcije kao zanimljivog diskursa u individualističkoj teoriji koju ovde nameravam predstaviti.
2. Osnovni stavovi konstrukcionizma 
Konstrukcionizam polazi od stava da ne postoji objektivna istina, već da ona zavisi od lokalnih društvenih i kulturnih događaja, zbivanja, odnosa. Odnosno, istina i istinito saznanje je nešto što zavisi od „ugla gledanja“, od perspektive posmatranja, od snage, motiva, umeća, ambicije i sposobnosti pojedinca, posmatrača, onoga koji iznosi stavove, istražuje, saznaje i prezentuje istraživanje ili posmatranje. Konstruktivizam se, dakle, odmah suprotstavlja mogućnostima objektivnog, racionalnog, opšteg i integralnog saznanja i znanja u nauci, posebno u društvenim naukama, bez obzira da li se radi o metafizičom (odnos prema svetu kome u živimo); epistemološkom (šta možemo saznati o tom svetu) ili semantičkom konstruktivizmu (šta se i na koji način može reći o svetu).
 Konstrukcionizam ne prihvata stav prema kome postoji jedna istinita verzija nekog događaja, uzroka neke pojave, suštine određenog društvenog procesa ili delovanja društvenog subjekta, aktera. Nema jedne istine, postoji mnoštvo „istina“ i „istinitih“verzija viđenja sveta, koje se međusobno bore za primat u određenoj sredini. Sve te „istine“ su proizvod različitih konstrukcija događaja, odnosa i stvarnosti. Koja će istina imati odlučujuću moć, prema konstrukcionistima, zavisiće od kulturnih, socijalnih, tradicionalnih i vrednosnih karakteristika sredine u kojoj se istina „konstruiše“, ali se svim „istinama“ u tom prostoru i vremenu treba dati isti status i vrednost. „Ako istina ne postoji, onda sve pretpostavke moraju biti podjednako validne. Jedno stanovište se, prema tome, može ocenjivati samo u odnosu na neko drugo stanovište, a ne u odnosu na neki krajnji standard ili istinu“.
 Tu se istina smatra relativnom i umesto standarda, postojanosti, proverljivosti nudi relativnost i ravnopravnost svih „istina“, bez obzira kojim naučnim, metodološkim ili zdravorazumskim postupkom i načinom se došlo do „istine“. To je relativizam koji Mišel Fuko zastupa u Arheologiji znanja stavom da ne postoji istina već različiti „režimi istine“, te da nijedna režim ne može biti ispravniji od drugog. Konstrukcionisti smatraju da svaki oblik istine ili utvrđene stvarnosti treba dekonstruisati uvođenjem principa relativnosti u objašnjenje i razumevanje predmeta, događaja, činjenica i stvarnosti. Konstrukcionisti smatraju da je sve čega smo svesni, pa i samo ljudsko biće, proizvedeno u društvenom diskursu, da ničega nema izvan diskursa. Ipak, ima konstrukcionista, kao što je Jan Parker
, koji dopuštaju postojanje izvesne objektivne dimenzije ličnosti i stvarnosti izvan diskursa i „izvan teksta“.
Socijalni konstrukcionizam se oslanja na "naučni" relativizam, odnosno epistemološki princip prema kome priroda i prirodni svet imaju malu ulogu, malo utiču na sadržaj naučnog objašnjenja, već odlučujuću ulogu ima konstrukcija koju naučnici-sociolozi prave u svom izolovanom naučnom prostoru. Konstrukcionisti na taj način osporavaju mogućnost empirijskih dokaza, pa i  prirodu kao nezavisni, objektivni prostor, kao i njenu direktnu vezu i uticaj na društveni prostor. Prema njihovom stavu, pretežan uticaj na naučno znanje ima duštveno poreklo i socijalni stavovi autora, istraživača-naučnika, kao i nepostojanje mogućnosti konsensusa naučnika oko prihvatanja pravila tačnosti i istinitosti i naučne vrednosti neke tvrdnje. Konstrukcionizam osporava naučni kontinuitet, integritet i kumulativnost naučnih znanja.
Prema konstrukcionistima nauka i njen sadržaj više zavise od socijalnih procesa, slučajnosti, tehničke opremljenosti istraživača, jezičkih i retoričkih sposobnosti ubeđivanja od strane naučnika, nego od objektivnih, prirodnih okolnosti i ranijeg naučnog konsensusa. Prema tim stavovima znanje više kopira, ponavlja, nego što otkriva i objašnjava „stvarni svet“, dok akteri znanja sami konstruišu društvenu stvarnost ili su njihove konstrukcije pod dominantnim uticajem socijalnih determinanti i nemaju objektivnu epistemološku dimenziju. Naravno, sasvim je prihvatljivo da znanja budu pod uticajem socijalnih aktera, ali ne toliko da se ne može postići objektivno, proverljivo i pouzdano znanje o nekom fenomenu koje će biti osnov naučnog konsenzusa. Kada Gergen(ovi) kažu da ljudi stvaraju znanje na osnovu inherentnih tendencija koje podstiču njihovo mišljenje, a ne na osnovu karakteristika samog sveta
, onda je to jednostran pristup. Naime, to upućuje na stav da naučnici ne dolaze do saznanja na osnovu istraživanja sveta koji ih okružuje, već unapred konstruišu svoje prdstave o svetu i njih se drže bez obzira da li se konstrukcija i stvarnost susreću i "prepoznaju". Saznanje o svetu se mora steći kroz njegovo posmatranje i proučavanje, polazeći od pretpostavki koje su rezultat ranijeg iskustva i pojmovnih konstrukcija kojima se naučnik približava fenomenu koji posmatra i istražuje.  ......
Konstrukcionisti pokušavaju da ospore stavove klasične sociologije prema kojima širi društveni interesi utiču spolja na naučno znanje i oblikuju ga dok unutrašnja strana znanja (naučnici) ostaje nedovoljno zainteresovana i neiskorištena. Konstrukcionisti ovim žele da istaknu kako je klasična sociologija zarobljena sistemskim pristupom i shvatanjem društva kao nadređenog, nametnutog, samostalnog i autonomnog entiteta koji je nadređen pojedincu-naučniku, odnosno sociologiji kao nauci. To otežava istraživanje i saznanje, jer sociolozi kao pojedinci i sociologija kao nauka nemaju autonoman položaj u procesu saznanja, nisu subjekti saznanja, već receptori i prenosioci spoljašnjih društvenih uticaja i kolektivnih interesa. Ovaj stav je samo delimično tačan. Naime, klasična sociologija se oslanjala na shvatanje društva kao zasebnog, specifičnog, od pojedinca nezavisnog dela  stvarnosti (priroda, društvo, čovekov um-ljudsko mišljenje), koji ima svoje specifične zakone egzistencije, pravila organizacije, principe i mehanizme kontrole i zaštite. Klasična sociologija traga za zakonima na kojima počiva i na osnovu kojih egzistira društvo, kao i uzrocima njegove stagnacije, promene, uspona i propadanja. Klasična sociologija naglašava ulogu nauke kao kolektivne snage i resursa iz koga se crpi znanje, ali ne zapostavlja ulogu naučnika (sociologa) kao subjekta saznanja, bar ne u toj meri kako to tvrde konstrukcionisti.   ...vidi Šejpin u literaturi...(doraditi)
Glavna teza konstrukcionista jeste da teorija ne opisuje svet već ga konstruiše. Ovom tezom se konstruktivizam  suprotstavlja stavu da su činjenice nezavisne od ljudske aktivnosti, a taj stav se pripisuje klasičnoj sociologiji nauke. Ovde konstrukcionizam sam „konstruiše“ stav klasične sociologije i pripisuje joj nešto što se ne nalazi u suštini učenja i vrednosti klasične sociologije. Klasična sociologija dopušta da postoji „objektivna stvarnost“, nezavisno od toga da li je mi razumemo i da li je možemo objasniti, ali to ne znači da je ona potpuno nezavisna od čovekove aktivnosti, pa i aktivnosti sociologa-naučnika. Naučnici (sociolozi) stalno tragaju za uzrocima, korenima i načinima manifestovanja društvenih pojava, procesa i odnosa i na taj način učestvuju u društvenoj stvarnosti, postaju subjekti saznanja.  Njihove konstrukcije nastaju iz dodira sa stvarnošću, one su proizvod unutrašnje artikulacije doživljaja „stvarnog sveta“ oko nas. To je ospoljenje unutrašnjeg doživljaja našeg kontakta sa spoljšnjim svetom, ali i uticaj spoljašnjeg sveta na naše razmišljanje i konstruisanje ideja, simbola, pojmova o tom svetu. Te konstrukcije su teorijski, metodološki i filozofski okviri i instrumenti pomoću kojih se pristupa istraživanju i traganju za saznanjem suštine, ili bar glavnih karakteristika društvenih fenomena. Postavlja se pitanje, da li je moguće tvrditi (kao što to kažu konstrukcionisti i pripisuju to klasičnoj sociologiji) da konstrukcije „ontološki prethode stvarnosti“?  To nije moguće, ako se stvarnost posmatra kao trodimenzionalni odnos: priroda – društvo – čovekovo mišljenje (um, razumevanje i saznanje). Mora se dopustiti da konstrukcije postoje, ali da nisu apsolutne, nepromenjive, apriorne, već se usklađuju, menjaju i razvijaju. Teorija se prepliće sa stvarnošću. Empirija i iskustvo postaju resurs za konstrukciju, kao što i konstrukcija usmerava iskustvo.
Konstrukcionisti svoju raspravu, osporavanje i suprostavljanje stavovima klasične sociologije, kao i uključivanje u novi pojmovni diskurs, usmeravaju ka dualnim relacijama, dihotomijama: objektivnosti-subjektivnosti, racionalizmu-iracionalizmu, realizmu-relativizmu, pojedinac-društvo, sloboda i atonomija-determinizam, makro-mikro odnosu i nivou, kao i razumevanju-objašnjenju. Ovo su, svakako, osnovni prostori, okviri i polja na kojima deluje savremena sociologija i ukršta svoje stavove sa stavovima klasične sociologije.  Objektivno-subjektivno-intersubjektivno je vrlo složen, raznovstan, komplikovan, neuhvatljiv i teško razumljiv skup odnosa, pa je i objašnjenje tih odnosa veoma teško. Sve sociološke teorije, teorijski i pojmovni diskursi, nailaze na problem kako da objasne te odnose, kao i pojave, procese i strukture koji iz njih nastaju. Ako se tome dodaju i ostale prethodno pomenute relacije, onda dolazimo do prostora i predmeta na kome se stalno proverava vrednost, konstantnost i snaga savremene sociologije i njenih klasičnih temelja. Konstrukcionisti smatraju da „klasični“ sociolozi uzimaju  spoljašnji svet kao gotov, dat, određen i zadatak sociologije je samo da ga što objektivnije tumači i predstavi. Ako se tako shvati klasična sociološka teorija, onda bi to predstavljalo njenu veliku slabost i jednostranost. Klasična sociologija polazi od stava da postoji objektivni svet, nezavistan od subjekta saznanja, u smislu njegovog postojanja pre i posle saznajne aktivnosti tog subjekta, ali ne govori o tome da nije moguće saznati (saznavati) objektivno date činjenice, pojave, procese i društvene tvorevine
. Drugi deo stava objektivnosti, od koga polazi klasična sociologija, odnosi se na sam čin i proces saznanja. On mora biti usmeren ka konkretnom objektu, predmetu saznanja i u njegovom objašnjenju ne mogu dominirati lične, subjektivne impresije, emocije, vrednosti i doživljaji, već to objašnjenje treba da bude (što je više moguće) neutrano, nepristrasno, precizno, zasnovano na činjenicama i sveobuhvatno. Treći deo stava objektivnosti o kome govori klasična sociologija odnosi se na primenu teorijskih pravila, metoda i instrumenata koje je usvojila sociologija kao nauka i koji su rezultat kolektivnog  rada i delovanja brojnih generacija sociologa i drugih naučnika. To podrazumeva da su izneti stavovi   jasni i da ih mogu proveriti (bar delimično) svi koji su savladali i poseduju teorijski i metodološki pojmovno-kategorijalni aparat sociološke analize i istraživanja. To podrazumeva da naučni metod bude objektivan, da istraživač, naučnik otkriva elemente pojave ili nekog društvenog fenomena, a ne da ih „izmišlja“, iz-um-eva
 ili u potpunosti konstruiše, nezavisno od njihove manifestacije i uzročno-posledične strukture. 
Konstrukcionisti polaze od stava da istraživači nisu u stanju „da se odmaknu od vlastite ljudskosti  i otkriju objektivnu prirodu fenomena koje proučavaju“, jer ne mogu postići takvu nepristrasnost i da rezultate istraživanja oslobode „svojih vlastitih interesa“.
 Nije moguće postići objektivnost rezultata istraživanja, jer smo svi mi suočeni sa svetom „iz neke vlastite perspektive“, te i rezultati moraju biti suočeni sa „našim stanovištem“ i uklopljeni u to stanovište. Konstrukcionisti idu još dalje u svojoj jednostranoj kritici principa objektivnosti i istinitosti saznanja, tvrdnjom da „nijedno ljudsko biće ne može iskoračiti iz svoje ljudskosti i posmatrati svet bez zauzimanja bilo kakve pozicije, kao što sugeriše princip objektivnosti“
, što se odnosi, kako kažu konstrukcionisti, podjednako na naučnike i na ostale ljude. Naravno, nije potrebno naučniku da „iskorači iz svoje  ljudskosti“ da bi sčuvao potreban nivo nepristrasnosti, racionalnosti, distance i objektivnosti prema predmetu istraživanja, već da održi ravnotežu između vlastitog doživljaja nekog društvenog fenomena i doživljaja drugih istraživača, kao i „običnih“ posmatrača, te da odgovorno i moralno primeni potrebne metodološke i teorijske principe u vlastitom istraživanju. Nema ništa sporno u stavu da svaki naučnik daje svoj „lični pečat“ nekom istraživanju i saznanju, ali ne na taj način da to niko drugi ne može (bar približno) tako shvatiti, razumeti, podržati i prihvatiti. Nije reč o apsolutno istom doživljaju sveta kod svih istraživača (ljudi),
 već o razumevanju tog doživljaja i postojanju minimuma zajedničkih elemenata u doživljaju i razumevanju koji se dalje mogu artikulisati u bliske saznajne stavove. 
Problem kod konstrukcionističkih rasprava i stavova jeste (kako primećuje i Vivijen Ber) relativizam prema kom se ne može doći do objektivnog stava i istine, već se mora dopustiti postojanje više alternativnih koncepcija i konstrukcija događa, pojave, odnosa ili nekog društvenog stanja. Ako tako posmatramo stvari, onda nije reč o otkrivanju uzroka i činjenica u odnosima među ljudima, društvenim grupama i u društvu, već o prihvatanju mnoštva različitih stavova koji „ravnopravno“ polažu pravo na istinito ili pogrešno viđenje nekog društvenog problema, stanja ili događaja. 
Težeći da pobegnu od pozitivizma ili da traže zamenu za njega, konstrukcionisti, kao i predstavnici drugih diskursa o kojima govorimo u ovom radu, odlaze u subjektivizam i često ne uspevaju da sačuvaju ravnotežu epistemološkog i ontološkog
, ideje i predstave o svetu i realnog sveta, objekta i subjekta saznanja, makro i mikro nivoa u analizi i istraživanju. Parker dobro primećuje da ontološko nisu samo svojstva (našeg) tela, već tu treba uključiti svojstva okruženja koja „strukturišu naše delovanje“, kao što su grupe, organizacije i instirtucije (porodica, kompanija, škola).  Naglašavanje individualnog pristupa ne treba da zanemari sistem, drštvo i socijalne činjenice. Isticanjem individue i individualnog pristupa u istraživanju, stvara se određeni vakum između  pojedinca (individue) i socijalnog prostora, okruženja, socijalnih aktera. Jasno je da ne može svaka individua imati samo svoj „socijalni svet“.  U tom smislu, kanstrukcionizam svoj ugao gledanja pomera od individualnog, „kao izvora smisla i značenja“
, prema odnosu, prema socijalnom i komunikaciji. Socijalne konstrukcije nastaju u odnosima i kroz odnose među individuama, subjektima i akterima, naravno, pogledi na svet podrazumevaju dimenziju pluralističkog koja se prelama kroz epohalne i kulturne sadržaje i nosi njihova obeležja.
3. Socijalni konstrukcionizam i dekonstrukcija tradicionalnog shvatanja 
Konstrukcionizam je svojim upadanjem u relativizam stvorio utisak („samoutisak“) da je uticao na proširivanje granica saznanja i istraživanja.  Socijalni konstrukcionizam kao teoriska orjentacija čiji je cilj da ponudi alternativu tradicionalnoj nauci i mišljenju pokušava da dekonstruiše tradicionalno naučno shvatanje objektivnosti, istine i dihotomije pojedinac– društvo. Jezika, slike, praksa, dodatne radnje i značenje su njegovi isntrumenti kojima upućuje na potrebu dekonstrukcije tradicionalnog naučnog mišljenja i istraživanja. Konstrukcionisti polaze od De Sosirovog
 stava da su znak (označitelj) i ono što on podrazumeva, njegovo značenje (označeno) čvrto („fiksirano“) vezani (jedan od osnosvnih strukturalističkih stavova) i žele da započnu dekonstrukciju tog stava, posebno kada je reč o odnosu pojedinac-društvo, kao i nekim drugim socijalnim dihotomijama. Oni smatraju da se označitelj, odnosno reči, stalno menja/ju, te da njihovo pravo značenje zavisi od konteksta, prostora i vremena. Konstrukcionisti prihvataju Deridin stav da je teško doći do konačnog značenja neke reči (označitelja) jer se značenje svake reči stiče na osnovu druge reči, odnosa prema toj reči (svetlost u odnosu na tamu, drvo u odnosu na cvet ili grm i slično). Tragajući za značenjem neke reči (razum, mačka, ljubomora, društvo) ukazuje se, implicitno, na ono šta je u njenom označitelju odsutno, šta te stvari, predmeti, zamisli i sadržaji nisu, šta se još može pronaći da one ne sadrže u poređenju sa drugim rečima koje se dovode u vezu. Da bi se u tome uspelo potrebno je svaku konstrukciju reči ponovo razmotriti, pronaći u njoj šta to još ne sadrži, izazivajući potrebu za novim značenjima. Na taj način se vrši dekonstrukcija značenja reči (označitelja) kako bi se (kroz razne tekstove) pronašlo ono što ona ne sadrži, odnosno ono što nije ranije utvrđeno kao deo značenja. 

Konstrukcionisti kroz dekonstrukciju ranijih i/ili postojećih značenja reči i pojmova žele da skrenu pažnju na to da „identitet svakog objekta naše svesti (sto, drvo, pas, sloboda) ne leži jedino u samom objektu“
, već i u svim stvarima  koje nisu taj objekat, dakle u odsustvu kao i u prisustvu elemenata u značenju tog objekta, stvari, misli i predstave. Za svaki konstruisani identitet potrebno je dekonstrukcijom pronaći i to šta on nije i šta ne sadrži, šta je odsutno iz njegovog identiteta. Kvalitet nekog identiteta i značenja zavisiće od od srazmere onoga što jeste i onoga šta nije, onoga šta sadrži i šta ne sadrži.  Dekonstrukcija se primenjuje kod pojedinačnih identiteta, pojmova, reči (pojedinac, društvo, sloboda, determinizam), kao i kod njihovih binarnih odnosa (pojedinac/društvo, sloboda/determinizam). Problem sa kojim se susreću konstrukcionisti jeste opasnost da jedan od elemenata u binarnom odnosu dominira nad drugim (pojedinac nad društvom, sloboda nad determinizmom), kako bi se naglasila jasna linija dekonstrukcije i promene tradicionalnog značenja i identiteta. Tako se može desiti da se odbaci pravo značenje društva i bilo kakve kontrole i regulacije odnosa među ljudima u ime slobode i samostalnosti pojedinca. Vivijen Ber pominje dva tipa dekonstrukcije koje konstrukcionisti koriste. Jedan se oslanja na stavove Žaka Deride
 i bavi se analizom tekstova u okviru neke nauke, pokušavajući da otkrije ono što u njima nije sadržano i što je odsutno u konstrukciji značenja i identiteta. Konstrukcionisti ovde istražuju koliko je autor prisutan i da li njegov lični stav daje odlučujući doprinos značenju i identitetu predmeta (označitelja), kao i govor, jezik i komunikaciju čijim bi se sadržajem ispitalo ne samo ono što je sadržano u tekstu (implicitno ili explicitno) već i ono što je odbačeno ili je trebalo biti odbačeno, odnosno sadržano. Drugi oblik dekonstrukcije Ber označava kao „rašćlanjavanje diskursa“ a podrazumeva ispitivanje preovlađujućih diskursa u kojima nastaje konstrukcija nekog pojma i njegovog značenja (rod, seksualnost, moć). Ovaj tip dekonstrukcije oslanja se na Fukoov pojam „geneologije“
. Kod „raščlanjavanja diskursa“ traga se za subjektima diskursa, za učesnicima u diskursu, pretenzijama onih koji se „ubacuju u igru“, za odnosima moći u diskursu, kao i privilegovanje i marginalizovanje pojedinih diskursa. Posebno se naglašava pozicija u diskursu koja omogućava pojedincu, autoru da  uspostavi i sačuva subjektivnost ili bude potisnut od strane privilegovanog diskursa ili nekog kolektivnog subjekta koji nameće „istinu“ i „objektivnost“.
4. Osnovni elementi sociološkog konstrukcionizma

Raspravu o socijalnom konstruktivizmu u sociologiji započeli su Berger i Lukman u knjizi Socijalna konstrukcija stvarnosti (The social construction of reality)
, sa namerom da uakžu na potrebu zasnivanja jedne nove sociologije nauke. Ono čime treba da se bavi ta nova sociologija nauke jeste pitsnje šta je stavrnost i šta je znanje i kako se oni razumeju od strane običnog čoveka a kako od strane sociologa. Sociološko razumevanje stvarnosti, prema mišljenju Bergera i Lukmana, nalazi se na sredini između mišljenja običnog čoveka i mišljenja filozofa. Običan čovek prihvata znanje i stvarnost „zdravo za gotovo“, filozof se pita za njihovu sištinu i sumnjiči o mogućnosti sigurnog, jasnog i krajnjeg statusa nekog znanja i stavrnosti, dok sociolog razmatra činjenicu da ljudi u različitim društvima imaju različita, sigurna razumevanja stvarnosti i znanja. Sociolog(ija) se pita kako to da se razumevanje „slobode“ ili „odgovornosti“ u jednom društvu prihvataju kao date, bez posebnog razmatranja, dok u drugom ne.   Kako se i zašto doživaljavanje, održavanje i promena stvarnosti u jednom društvu prihvataju na jedan način a u drugom drugačije i kako se todražava na pojedince i grube u tim društvima. Berger i Lukman u toj različitosti vide činjenicu društvene relativnosti jer „ono sto je ‘zbiljsko’ tibetanskom monahu ne mora biti ‘zbiljsko’ američkom biznismenu”
.  Slično se može reći za odnos prema znanju, kao i prema drugima činjenicama, predmetima i pojavama u društvu, pa se sociologija znanja mora baviti svim tim šta znanje predstavlja u nekom društvu, kako se ono razume, kakv je odnos prema njemu, te kakav je odnos između znanja i stvarnosti (zbilje). Drugim rečima, Berger i Lukman tvrde da se „sociologija znanja bavi analizom socijalne konstrukcije zbilje“, sa epistemološkim pitanjima na teorijskom i intelektualnom istorijom na empirijskom nivou
.
U anlizi socijalne konstrukcije zbilje, Berger i Lukman polaze od stava da je bitno prihvatiti ono što ljudi u svakodnevnom životu, zdravorazumski, misle o znanju i stvarnosti, te da je to osnova socijalne konstrukcije stvarnosti. Oni polaze od ideje da se društvo pojavljuje kao objektivna činjenica, ali da je ono izgrađeno delovanjem koje ima subjektivno značenje. Zbog toga se za sociologiju postavlja ključno pitanje da utvrdi kada, kako i na koji način se „subjektivna značenja pretvaraju u objektivna činjenična stanja?“, odnosno kako ljudsko delovanje proizvodi stvarni svet ili svet stvari a to dalje znači da razumevanje stvarnosti podrazumeva istraživanje „kako se ta stvarnost konstruiše“
.  Predmet sociologije  („empirijske sociologije“) tako postaje razumevanje svakodnevnog života. Ljudi u svakodnevnom životu doživljavu stvarnost, svet i društvo kroz subjektivno značenje svojih postupaka i intersubjektivnu aktivnost. Oni na taj način konstruišu stvarnost, čine je realnom, razumljivom i sebi dostupnom. Stavrnost je stvarnost svakodnevnog života običnih ljudi. Takvu stvarnost, prema Bergeru i Lukmanu, sociologija uzima kao predmet svog istraživanja. 
Za razliku od drugih konstrukcionista, Berger i Lukman dopuštaju mogućnost da je čovekova konstrukcije stvarnosti, pa i samog sebe, društveno uslovljena. Odnosno, proizvodnja-samoproizvodnja čoveka i sveta predstavlja „društveni poduhvat“, zato što „ljudi zajedno proizvode ljudsku okolinu, s totalitetom njenih socio-kulturnih i psiholoških formacija“. Biološke i psihološke karakteristike čoveka su samo pretpostavke i granice za shvatenje kako i kada je moguće realizovati vlastito sopsto. To podrazumeva komunikaciju i odnos sa drugim(a), jer se čovek ne može realizovata u izolaciji i tu proizvesti „ljudsku okolinu“, zato što je „usamljeno biće ostaje na animalnom nivou“, što dalje podrazumeva da je homo sapiens uvek i na svakom mestu homo socius“
. Tako dolazimo do stava da je društveni poredak isključivo čovekov proizvod, odnosno da ga čovek proizvodi u toku svoje realizacije i samoproizvodnje. To je rezultat empirijskog, jasnog i vidljivog delovanja čoveka kroz ekonomiju, tehniku, tehnologiju, obrazovanje i slično. Poredak nije rezultat samo prirodnih okolnosti ili samo čovekovih bioloških elemenata, iako oni imaju određenog uticaja na nastajanje i promenu nekog poretka.
 Ljudsko biće ne može ostati zatvoreno u svojoj unutrašnjostu (jastvu), ono se mora ispoljiti kroz delovanje sa drugim (sopstvo). To je antropološki zakon koji čoveka upzućuje na stvaranje određenih okolnosti koji njemu pogoduju, koje mu pružaju sigurnost i oslonac za dalje delovanje. Dakle, biloške i psihološke, unutrašnje karakteristike i osobine podstiču čoveka da stvara društveni poredak kao deo ukupnpg vlastitog okruženja. Navike, ponavljanje i rutina su postupci koje čovek prihhvata kao „opštu zalihu znanja“(A. Šic) i od koji polazi u budućoj aktivnosti. Naviknuto i rutinsko su osnova za promišljnje budućih inovacija i promena (nije potrebno uvek iznova počinjati iste korake). Sve to potvrđuje da čovek konstruiše svoje okruženje, društveni poredak i stavrnost kroz socijalizaciju, institucionalizaciju i različite sisteme socijane kontrole pojedinaca i grupa.
 Kroz institucionalizaciju, socijalizaciju i socijalnu kontrolu postiže se objektivnost sveta i objektivna stvarnost.

Berger i Lukman govore o tri mehanizma, „tri momenta“ pomoću kojih se konstruiše objektivnost „institucionalnog sveta“: eksternalizacija, objektivacija i internalizacija. Eksternalizacija je postupak kojim ljudi svoje misli, ideje, aktivnosti iznose u okruženje, u društveni prostor i kroz delovanje, posebno naraciju (pričnjem i čitanjem) ulze u domen društvenog. Objektivacija (u Marksovom smislu postvarenje) prihvata ideje iz priča i knjiga, prenosi ih dalje, širi i pretvara ih u objekte, one/oni postaju obkektivne/objektivni, prisutni i dostupni.  Internalizacija je proces prihvatanja objektivizovanih ideja kao svojih od strane drugih ljudi, posebno od strane novih generacija. Te ideje i aktivnosti se pojavljuju drugima kao važne i bitne, izabrane, uslovljene ili neizbežne. Posebno je važno da ih nove generacije unesu u svoj unutrašnji svet, da ih internalzuju
. Berger i Lukman upozoravaju da će analiza koja izostavi bilo koji od ova tri momenta rizikovati da iskrivi stvarnost. Svaki od ova tri momenta odgovara jednoj od bitnih karakteristika objektivnog sveta: eksternalizacija potvrđuje da je društvo ljudski proizvod; objektivacija potvrđuje da je društvo objektivna stvarnost; dok internalizacija  ukazuje da je čovek društveni proizvod. Na ovaj način se pokazuje postojanje dijalektičkog odnosa između čoveka (stavaraoca, proizvođača) i društva kao njegovog proizvoda. Uzajamno jedni druge proizvode i istovremeno su proizvodi jedni drugih. Zbog toga izgleda čudno i paradaksalno da čovek, koji je sposoban da proizvede društvo i svoj svet, dolazi u situaciju da taj proizvod ne doživljava kao svoj, već nešto što nije njegov proizvod. 
Objektivacija je najvažniji momenat u konstrukciji objektivne stvarnosti i objektivnog sveta, zboh toga se ona gradi i održava na različite načine a pre svega kroz legitimaciju instizucionalizovanog i objektivizovanog sveta.
 Jezik je jedan od instrumenata u kome se talože navike, tradicija, iskustvo i znanje prethodnih generacija i prenose na sledeće. U jeziku je sadržan najvažniji deo konstruktivističke ideje i strategije koja objektivizuje svet i svarnost. Jezikom se mogu rekonstruisati, dekonstruisati izmeniti (u smislu promene značenja) mnogi elementi tredicije, kako bi se lakše i uverljivije legitimisala i objektivizovala stvarnost.
  Jezik je instrument kojim se stvara znanje i kroz socijalizaciju internalizuje u pojedincu. Znanjem se objektivizovane društvene strukture i društvena svest internalizuju u čovekov individualni, unutrašnji svet i tako stavaraju „objektivno važeće istine“. Uloge koje svaki pojedinac stiče u društvu, predstavljaju oblik objektivizacije sveta i participacije u društvenoj strukturi. Uloge su, takođe, utemeljene u jeziku i putem jezika se internalizuju stvarajući kod pojedinca osečaj subjektivne realnosti objektivnog sveta. Uloge i institucije imaju isto poreklo u navikama, tradiciji i drugim oblicima taloženja deruštvenih aktivnosti i proizvoda koje čovek internalizuje i daje im vlastiti smisao i doživljaj. Društveni poredak se objektivizuje i prihvata, prema mišljenju Bergera i Lukmana, tek tada kada se učini individualno razumljivim i smislenim. Tada je legitimacija nekog poretka ili objektivna stvarnost, dostigla nivo objašnjenja i opravdanja. Tada su „individualna biografija i povijest“ postigle jedinstvo i totalitet. Da bi se sledećim generacijama lakše prenela objektivizacija društvenog poretka, legitimizacija  ne može biti samo pitanje sistema vrednosti, već i pitanje znanja. Jezik, iskustvo, teorija, znanje i „simbolički univerzum“
 predstavljaju okvir u kome se konstruiše društvo kao objektivna stvarnost.
Sve, ipak,  zavisi od pojedinca. Bez obzira što je stvarnost društveno definisana, osnovu te definicije i „donosioce definicija“ čine pojedinci, konkretni ljudi i grupe, u njima su definicije stvarnosti „otelovljene“. Za potpunije razumevanje konstruisane društvene stvarnosti potrebno je videti karakter organizacije društva u kome se proizvode socijalne konstrukcije stvarnosti i postaviti sva tri pitanja: ko kaže, šta kaže i zašto to kaže? Mogućeje autoritetom i moći socijalnog položaja nametnuti konstrukciju društva
; moguće je policijskom silom i drugim elementima militarizacije društva nametnuti definiciju zbilje; moguće je segregacijom od drugih, konkurentskih definicija stvarnosti, nametnuti svoju definiciju i viđenje. Drugačije rečeno, onaj ko ima moć nametanja mehnizma i instrumenata socijalizacije, taj ima i moć „proizvodnje definicije stvarnosti“. Bez obzira na oblike legitimacije i nametanja definicije stvarnosti, ostaje uverenje da sve oblike legitimacije i „simbolički univerzumi“ proizvode konkretni ljudi sa svojim osobinama, komunikacijom i ukupnom egzistencijom. Najbolje je shvatiti društvo kao isovremeno objektiovnu i subjektivnu stvarnost, objektivno konstruisanu od strane konkretnih ljudi, pojedinaca, kroz njihovu aktivnost i komunikaciju, legitimaciju i socijalizaciju.
5. Socijalni konstrukcionizam u socijalnoj psihologiji

Socijalni konstrukcionizam i psihologiji (nastanak socijalne psihologije): Jezik   (“granice mog jezika su granice mog sveta”-Ludvig Vidgenštajn”); Mišljenje; Način razumevanja ljudskih bića; Diskurs, moć, identitet; Ličnost kao nešto što se stiče (nalazi između nas); Postoji li stvarni svet izvan diskursa (stvarnost,  istina, relativizam) “svet je moja predstava”A.Š. 
6. Socijalni konstrukcionizam i pojmovni diskurs

Konstrukcija prošlosti (Hejden Vajt). Konstrukcija sećanja (Todor Kuljić). Konstrukcija klase. Konstrukcija pola. Konstrukcija nacije (B.Anderson-nacija kao imaginarna zajednica). Konstrukcionizam relativizuje odnos nauka – religija (vera). Demokratija u mreži socijalnog konstrukcionizma. Socijalni konstrukcionizam i dijalog ili naracija. Konstrukcija zajednice (danas posebno: virtuelne). Svet kao dramaturgija, performans .
V. SIMULACIJA  I  STVARNOST
1. Život u svetu opšte simulacije
Govor bez odgovora; simbolička razmena; simulacija i simulakrum; hiperrealizam simulacije; svi fenomeni su transfenomeni; teritorije i metamorfoze (Žan Bodrijar).
2. Nestajanje granica između imaginarnog i realnog, istinitog i lažnog
Opšti relativizam u eri simulacije uklanja garnicu između realnog i imaginarnog doživljaja, rada, života, komunikacije, ropstva i lobode.  Simulacija pravi zamenu između istine i laži i čovek često nije svetan kada je okružen stanjem laži kada stanjem istine (Diznilend, Las Vegas, Holivud kao primeri simulacije, CER, „globalno otopljavanje“, rat protiv terorizma).
3. Potrošačko društvo kao simulacija integralnog društva opšteg zadovoljstva
Potrošnja kao opšti model života i rada, svuda potrošnja umesto proizvodnje i štednje kao opšti model simulacije života savremenog (zapadnog) čoveka. Kao što je Dekart rekao „Mislim, dakle postojim“,  tako liberalizam sada uzvikuje „trošim, dakle postojim“. Stalna destrukcija, stalna dekonstrukcija, razaranje da bi se izgradilo novo, stalno novo u službi povećane potrošnje.
4. Internet i sajber svet kao simulacija drugog stepena (život bez izlaska iz kuće)

Virtuelni prostor, virtuelne mreže, socijalni ili individualni prostor, skraćeno vreme – prošireni prostor. Virtueelni život kao simulacija života ili stvarni život. Virtuelne pšotrebe, virtuelne grupe, virtuelna stvarnost. Spektakl kao simulacija u realnom i virtuelnom prostoru i vremenu.
VI. FIGURACIJE I ODNOSI MEĐUZAVISNOSTI

........................................................................................................................................................................................................................................................
VII. SOCIOLOGIJA SVAKODNEVNOG ŽIVOTA

1. Odnos zdravorazumskog i naučnog u sociologiji

Problem svakodnevnog života napušta zdravorazumsko polje i ulazi u društvene nauke; Zdravorazumsko daje podsticaj naučnom ili ga potiskuje.
2. Sociologija svakodnevnog života  kao reakcija na funkcionalizam, strukturalizam, marksizam….
Postmodernizam kao okruženje; Sociologija traga za novim temama; Odnos visokoteorijskog i svakodnevnog razumevanja, uočavanja i objašnjenja.
3. Problem čoveka, pojedinca i njegovog neposrednog života i rada

Izmiče li čovekova svakodnevica sociologiji? Konstruisati stanje – živeti konkretan život. Zahtev da se istražuju neposredni događaji, pojave, stanje, razmišljanje, komunikacija. Potraga za novim... : nova kultura, nova levica, nova ekonomija, nova moda, nova muzika, nova škola, nova porodica........i neobičnim : ponašanje u lovu, crnačke četvrti, putovanje do škole, krađa u prodavnicama, beskućnici u pdzemnoj železnici, kosmički turizam, prikriveni profili na komunikatorima....
4. Sociologija “svakodnevnog” kod klasika
Dirkem (samoubistvo), Veber (delanje pojedinaca, interakcija, staleži), Zimel (uslovi života u velikom gradu i ponašanje njegovih tanovnika).

5. Savremeni izvori sociologije svakodnevnog života

Fenomenologija – “svet života” (Huserl). Intersubjektivni “mi” odnos –Šic.  Proces svakodnevne interakcije, sve se stvara u svakodnevici, sociologija je samo jedna od praksi koja razume svakodnevno – etnometodologija (Garfinkel).  Kritika svakodnevnog života kao otuđenja – neomarksizam. Svakodnevica kao žensko polje delovanja, potiskivanja i dokazivanja – feminizam. Pojam životnog stila kao svakodnevni život – Torsten Veblen. Svakodnevni život kao međusobna komunikacija i delanje – komunikativno delanje (Habermas).
6. Problemi koje ne može da reši sociologija svakodnevnog života

Makro – mikro nivo istraživanja. Objektivno – subjektivno. Naučno – zdravorazumsko. Pojedinac – društvo. Pouzdano, sigurno - relativno 
VIII. SAVREMENE FEMINISTIČKE I RODNE TEORIJE

1. Postoji li ženski pogled na svet, svet sagledan iz ženske perspective?
Položaj žene u drštvu. Ženska svest o sebi, drugima (muškarcu) i društvu. Ženski aktivizam, feministički pokreti. Osnovi momenat ženske posebnosti u društvu – nikad dovoljno ostvarena, priznata; uvek potisnuta, udaljena od moći, položaja i privilegija

2. Kreativni , radikalni i liberalni feminizam kao opšta teorija i delanje (delovanje
3. Sociološka teorija feminizma – zašto se sve to dešava ženama, gde su koreni i putevi promene
Rodne razlike (biološke, institucionalne, kulturne – Drugi pol). Radna nejednakost (seksizam kao muška praksa i iskustvo, dvostruki brak – Džesi Bernard). Rodna eksploatacija, represija (dominacija, kontrola, iskorištavanje). Pojedinci kao akteri – žena kao akter. Proživljeno iskustvo na terenu .
4. Pogled kroz žensko jastvo i sopstvo

Odnos objektivnog i subjektivnog. Makro i mikro društveni i sociološki nivo. Socijalni konstrukcionizam, knstruktivizam i ženski pogled. Rod i manjine ( specifično: crni feminizam). Žene i religija (vera, ideologija). Svest i solidarnost  kroz rodni pristup
5. Postfeminizam i relativizam 
Žene i patologija (posebno žločin). Feministička metodologija: Muška istraživanja (“muški mainstream”) u sociologiji (Ana O/u/kli – Ann Oakley). Istraživanje i aplikacija muškaraca. Muški uzorci ili generalizacija populacije. Previđanje tema interesantnih za žene. Sporadično, seksističko uključivanje žena u istraž. Pol i rod retko uključeni kao varijable. Feminističko istraživanje: Žene da budu intervjuisane umesto da isključivo intervjuišu. Žene kao saradnice u istraživanju. Žene kao rukovodioci istraživanja u mešovitom timu. Feministička epistemologija (žensko stanovište o nauci, znanju, drutvu, životu). 
IX. VREME, BRZINA I VIRTUELNA REALNOST

1. Slom fizičkih granica
Komunikacije i nove tehnologije  donose brzinu a ona skraćuje vreme i širi prostor (dromologija - Pol Virilio)
2. Endokolonizacija – kolonizacija ljudskog tela (tehnička pomagala i transplantacija)
3. Virtuelna realnost – mentalni sklop i tehnička kontrola 
X. MEKDONALDIZACIJA SVETA
Mekdonaldizacija – racionalizacija, efikasnost, jednostavnost, unifikacija, kvantitet, kontrola = globalizacija, kulturna homogenizacija (DŽ.Ricer). 
XI. PROBLEMI PARADIGME U SAVREMENOJ SOCIOLOGIJI

1. Značaj i uloga  paradigme za savremenu sociologiju 

Jedno od važnih ali zapostavljenih područja u savremenoj sociologiji jeste pitanje sociološke paradigme (paradigmi). Ovaj problem je prisutan u skoro svim postmodernističkim teorijama (teorijskim pravcima, školama mišljenja) u sociologiji (simbolički interakcionizam, etnometodologija, teorija razmene i racionalnog izbora, integrativne teorije, feminističke teorije i sociologija svakodnevnog života). To se odnosi, pre svega, na nastojanje ovih teorijskih pravaca da nametnu nove poglede i stavove bez prethodnog jasnog ukazivanja na stanje paradigme u tom teorijskom prostoru kojim se žele baviti. Bežeći od „velikih“ pitanja i „velikih teorija“, postmodernistički teorijski pravci i „sociologije svakodnevnog života“ daju prednost „malim“ temama i pitanjima i tako se udaljavaju od osnovne sociološke paradigme. Na taj način se savremena sociologija susreće sa važnim problemima koje ne može da reši: odnos makro i mikro nivoa u istraživanjima; odnos objektivnog i subjektivnog; sve veći ulazak zdravorazumskog shvatanja u naučni prostor; težnja za dekonstrukcijom i relativizovanjem osnovnih teorijskih struktura, kao i pokušaj da se predmet sociologije pomeri od društva ka pojedincu.  

Zapostavljanje pitanja paradigme u savremenim sociološkim raspravama, anlizama i istraživanjima vidi se u nekoliko aspekata. Kao prvo, beži se od rasprave o  ulozi i značaju paradigme u sociologiji, kao orijentacije, naučnog prostora i metodološkog usmerenja koje daje savremena naučna zajednica (u ovom slučaju sociološka zajednica) svakom istraživaču (sociologu). Drugo, u savremenim sociološkim istraživanjima nema značajnije i precizne rasprave i naučne brige o poretku pardigmi. Treće, nema jasne razlike između paradigme i diskursa, kao dva najvažnija naučna prostora koji daju značaj i dinamiku sociološkim istraživanjima. Četvrto, uočava se povećano prisustvo pojednostavljenog, skoro zdravorazumskog, poimanja paradigme, koje se ogleda u tome da se svaki stav, mišljenje, nova tema ili teorijski pristup proglašava paradigmom. O ovim problemima u savremenoj sociologiji biće više reči u nastavku ovog rada.

Kakva je uloga i značaj paradigme za savremenu sociologiju? Pre svega, treba poći od stava o značaju paradigme za svaku nauku, da bi se kasnije razumeo njen značaj za sociologiju. Podsetimo se da paradigma predstavlja siguran put koji je usvojila (izgradila, utemeljila) neka naučna zajednica kao skup pravila, zakona, teorija, metodoloških instrumenata i načina povezivanja teorije i prakse, od kojih jedan naučnik ili grupa istraživača polaze u svom radu. To je svojina jedne naučne zajednice u smislu resursa koji nisu vremenski i prostorno ograničeni i koje naučnici koriste shodno svojim sposobnostima i senzibilitetu. Tomas Kun je zaslužan za otkriće i formulisanje naučne paradigme, kao i ukazivanje na njen značaj u konstituisanju, razvoju i stanju svake „normalne“, „zrele“ nauke.
 Bez poznavanja, usvajanja i pozivanja na paradigmu (paradigme) nauka se ne može razvijati a naučnici su prepušteni lutanju bez sigurnog kompasa i pravila koja će im pomoći u odgonetanju prirodnih i društvenih zagonetki. Ako se ne drže paradigme, naučnici i istraživači će sve (ili većinu) činjenice i pojavne elemenate, uzimati kao podjednako relevantne za predmet istraživanja. Naučnici će tada ostati na onim činjenicama i pojavnim manifestacijama koje su dostupne „običnom“ posmatraču, ili kako bi Kun rekao, u „pred-paradigmatskoj“ fazi nauke, odnosno, neće biti u mogućnosti da ispune zahteve paradigme i uneće u svoje istraživanje „duh pred-paradigmatske“ nauke. Njihovi napori i njihov rad izgledaće kao da počinju od početka neki naučni rad, umesto da ga nastavljaju, dograđuju, dopunjavaju i šire. Takav naučnik ili grupa naučnika (istraživača) nisu svesni da paradigma sadrži elemente koji su trajni, koji ostaju čak i onda kada jedna paradigma bude zamenjena drugom paradigmom. 

 Jedan od razloga napuštanja paradigme ili izbegavanja njenih „strogih“ pravila i naučnih procedura, od strane istraživača, jeste to što neki istraživači nisu razumeli suštinu paradigme, koja je razvojna i ostavlja prostor za stalne dopune, dorade i kreacije. Mnogi savremeni načnici i istraživači paradigmu shvataju kao obrazac, šemu, model kome se treba slepo pokoravati i bez ostatka ga primenjivati. Ako u tome ne uspeju, onda beže od paradigme u instrumentalizam, empirizam, „svakodnevni život“, razvijajući, ponekad, esejistički, žurnalistički i literarni pristup predmetu istraživanja. Ovi naučnici, istraživači ne shvataju da paradigma baca svetlost i na one probleme i činjenice koji se nalaze izvan njenog okvira a koji su važni za ukupno stanje nauke, posebno kada su u pitanju društvene nauke. Postoje i istraživači koji ignorišu paradigmu ili je „proglašavaju“ zastarelom, pravdajući to slobodom naučnog stvaralaštva i potrebom širenja individualizma i subjektivizma u nauci. Kun je bio svestan tih opasnosti, zbog toga je napomenuo da pojmovi kao što su „model“ i „obrazac“ nisu dovoljni za potpuno definisanje i razumevanje paradigme. Paradigma nije „objekat koji se kopira“, već okvir čiji se prostor i sadržaj dalje artikuliše i specifikuje „pod novim i strožijim uslovima.“
 Paradigma kao okvir naučnog istraživanja (ispunjen zakonima, metodama, instrumentima, pojmovnim kategorijama, naučnim jezikom i teorijom) služi za proširivanje naučnog znanja kroz otkrivanje novih činjenica, kao i podudaranje tih činjenica sa normama, zakonima i predviđanjima koje je paradigma prethodno postavila. Na taj način, paradigma ostavlja prostor za stalna dodavanja i doterivanja naučnih elemenata, čineći i samu sebe predmetom daljnje dopune, usklađivanja sa okruženjem (naučnim i empirijskim) i menjanja prevaziđenih elemenata u vlastitom poretku, kao i u poretku nauke koju reprezentuje i čije delove drži na okupu. 

Drugi bitan razlog bežanja savremenih naučnika od naučne paradigme i traganje za lakšim i jednostavnijim pravilima i principima naučnog istraživanja, vidimo u delovanju postmodernizma i postmodernističkih rasprava koje su zahvatile ukupan svetski kulturni prostor u drugoj polovini XX veka. Postmodernizam je došao u konflikt  s naučnom paradigmom, pre svega, svojim insistiranjem na dekonstrukciji i ralativizaciji „svega postojećeg“, kao i davanjem prednosti subjektivnom doživljaju, pogledu i pristupu (subjektivizam) nad objektivnim stanjem stvari. Naučnici koji nisu mogli da odgovore strogim zahtevima paradigme ili nisu izdržali njen „pritisak“ na vlastiti naučni habitus, rado su prihvatili principe postmodernizma i postepeno ih unosili u savremene naučne rasprave. Tako su ponekad uspevali da izbegnu kontrolu i redukciju koju paradigma nameće kako bi sprečila upotrebu nejasnih pojmova, stavova i formulacija. 

Kao treći razlog izbegavanja naučne paradigme može se uzeti veliki uticaj korporacija i ekonomskih centara moći na nauku i naučna istraživanja. Nauka se industrijalizuje, ona se uvodi u korporacijski sistem, služi korporacijskim interesima i interesima velikih centara moći. Nauka tako postaje zanat, neosetljiva na probleme koje u društvu stvaraju njeni rezultati istraživanja (ekološki, zdravstveni, bezbednosni rizici); prioritet postaje sticanje novca i dobijanje sredstava za projekte koji će opravdati zahteve i nastojanja velikih kompanija. Tako dobijamo „preduzetničku“ nauku
 koja gubi nepristrasnost i objektivnost u svom istraživanju i koja žrtvuje paradigmatska pravila i procedure kako bi prihvatila tehnološku i korporacijsku dominaciju. U ovu grupu razloga udaljavanja naučnika od naučne paradigme, možemo dodati i uticaj različitih ideologija, političkih ideja i praksi, kao i socijalnog kulturnog okruženja. 

Prva dva razloga udaljavanja od naučne paradigme posledica su unutrašnjih slabosti nauke, kao i snage i čvrstine naučne zajednice. Treći razlog je posledica spoljašnjeg pritiska na nauku i naučnu zajednicu od strane ekonomskih, političkih i ideoloških subjekata u društvu i centara moći od lokalnog do globalnog nivoa. Prva dva razloga udaljavanja od naučne paradigme dovode do slabljenja naučne preciznosti, jasnoće, izražajnosti i sistematičnosti, odnosno do pojave metodološke i teorijske erozije nauke. Treći razlog dovodi do parcijalizacije, atomizacije pojedinih nauka i otvara pitanje etčke dimenzije nauke.

Kako su se tri prethodno pomenuta razloga udaljavanja od naučne paradigme manifestovala u sociologiji? Nerazumevanje suštine i značaja univerzalne paradigme dovelo je do pojave velikog broja teorija i teorijskih pravaca u sociologiji, koji su želeli da nadoknade nedostatke svake prethodne teorije, ali na takav način da odbacuju i negiraju osnovne elemente tih teorija, umesto da ih proširuju i dodaju nove stavove, prilagođavaju istorijskom i praktičnom kontekstu. Posebno je interesantna pojava ignorisanja jednih teorijskih paradigmi od strane drugih i izostanak njihovog međusobnog dijaloga. Tako funkcionalizam potpuno zaobilazi Marksovo poimanje konflikta i društvenih promena, pa ponekad izgleda kao da te dve teorije ne pripadaju opštoj sociološkoj  paradigmi.  Zimelovi sledbenici ne uzimaju u obzir Marksove analize podele rada, uloge i značaja velikih društvenih grupa i slično.
 Nedostatak međusobnog dijaloga i sučeljavanja osnovnih postavki tri najveće „klasične“ teorijske paradigme (marksizam, funkcionalizam i strukturalizam) i isticanje vrednosti koje su „preživele“ posle prolaska njihove dominacije, ukazuje na slabosti diskursa u okviru teorijske paradigme kod savremenih sociologa.
 Ova slabost je dovela, na jednoj strani, do bežanja od sve tri pomenute paradigme i pojave mnogo novih teorijskih rasprava i „škola mišljenja“ koje su pretendovale da postanu savremene „grand teorije“. Na drugoj strani, diskontinuitet u razvoju teorijskih socioloških paradigmi manifestovao se kao neravnoteža između makro i mikro nivoa u sociološkoj analizi (prevlast mikrosociološke analize) i prevlast empirijskog, isnstrumentalno-tehničkog nad teorijskim delom metodološkog postupka u sociološkim istraživanjima. To je učinilo manje koherentnom i nestabilnom unutrašnju strukturu sociologije i promenilo njen odnos prema drugim srodnim disciplinama. 

Drugi, ranije pomenuti razlog udaljavanja od teorijske paradigme doveo je do relativizacije nekih čvrstih stavova o društvu iz ranijih klasičnih teorijskih principa i uvođenja novih „nesocioloških“ elemenata u teorijski i pojmovni diskurs (mekdonaldizam, figuracije, svet života, dramaturgija, saosećajna introspekcija, etnometodologija, mreža razmene i slično). Sve to je dovelo do atomizacije opšteg teorijskog okvira i do podele na brojne uže sociološke discipline, bez jasne raspodele predmeta istraživanja. Nastupila je dominacija tumačenja ponašanja i simbola u svakodnevnim ljudskim postupcima (hermeneutizacija sociologije), umesto istraživanja, analize, dokazivanja i teorijskog proveravanja. Hermeneutika je sastavni deo sociološke teorije, neophodno je da se stalno unapređuje, ali ako se udaljava od epistemološkog, metodološkog i teorijskog diskursa i previše približava relativizmu i ad hoc konstruktivizmu, onda je ona manje produktivna za sociologiju. Sociologija ne može biti „hermeneutikocentrična“ nauka, kao što ne može biti ni „epistemocentrična“
, pretvarajući istraživača sociologije (sociologa) u apstraktnog i zarobljenog „homo academicusa“. 

Treći razlog je doveo do gubljenja kritičke dimenzije sociologije kao jedne od njenih najvažnijih dimenzija i uloga u društvu. To je dovelo do jačeg uticaja ideoloških i političkih subjekata na sociološka istraživanja i naučna objašnjenja. Skretanje glavnog toka sociologije na primarno empirijska pitanja, bez čvrste teorijske koordinacije dovelo je sociologiju u poziciju da se bavi „malim“ pitanjima i da deo svog predmeta istraživanja prepusti drugim naukama kao što su poltičke studije, psihologija, marketing, organizaciono ponašanje i komunikologija. Nova,“preduzetnička“ sociologija je bežeći od svoje suštine (paradigmatskog, diskurzivnog i metodološkog habitusa) dovela do dalje atomizacije sociologije i nejasne veze sa bliskim disciplinama, slabeći svoju poziciju u akademskom društvenom prostoru i umanjujući svoj eksplanatorni kredibilitet. Ono što Agamben konstatuje za filozofiju
, desilo se i savremenoj sociologiji: postala je razbacana na svojoj teritoriji, prepustila je deo svojih resursa drugim naukama, otupila teorijsku i kritičku oštricu.

Paradigma koju je utemeljio Kun jeste univerzalna paradigma i podrazumeva okvir, stavove, principe i procedure koji se odnose na sve nauke (prirodne, tehničke i društvene). Paradigma, shvaćena u Kunovom smeru razmišljanja, predstavlja stalni dijalog i interakciju između naučne zajednice, njene naučne tradicije i njenog okruženja, što mora dovesti do potrebnog konsenzusa o osnovnom sadržaju paradigme.
 Nauka se konstituiše, postaje „zrela“ i „normalna“ tek onda kada je u stanju da prihvati, apsorbuje i artikuliše univerzalnu naučnu paradigmu. Neko istraživanje, analiza, rasprava ili učenje postiže naučni dignitet tek onda, kada primenom pravila univerzalne paradigme uspe da iskristališe bar jednu teorijsku ili više pojmovnih paradigmi. Kako kaže Merton,  paradigma je temelj na kome počiva zgrada teorije, interpretacije i analize.
 Univerzalna paradigma je posebno važna za društvene nauke. Ona je od strane sociologije (sociologa) odmah prihvaćena i predstavljala je osnovu njene daljnje izgradnje i razvoja kao samostalne nauke, kao što je pružila i mogućnost  za zasnivanje jedne posebne sociološke discipline, sociologije saznanja, odnosno sociologije nauke, koja se brine o teorijskom i metodološkom stanju, vitalnosti i praktičnoj ulozi i poziciji sociologije.  

2. Poredak paradigmi

Da bi se razumela suština i značaj paradigme za savremenu sociologiju, potrebno je ukazati na poredak paradigmi u celokupnoj „zgradi“ sociologije. Pre svega, treba pronaći kriterije na osnovu kojih se može uspostaviti podela paradigmi i njihov međusobni poredak.
 Mi uzimamo tri kriterija koja nas vode ka mogućnosti da izvršimo podelu na tri grupe paradigmi. Prvi kriterij je pitanje opštosti i širine obuhvata predmeta istraživanja, odnosno totalitet i kontinuitet zadržavanja opšteg predmeta sociologije (ili bilo koje druge nauke) i ravnomerne „raspodele“ predmeta istraživanja između pojedinih disciplina iste nauke (u našem slučaju sociologije). Prema tom kriteriju mogu se identifikovati četiri paradigme: univerzalna paradigma; opšta paradigma; teorijska paradigma i pojmovna paradigma. Drugi kriterij uzima u obzir funkciju i zadatak paradigme u nauci i društvu. Na osnovu ovog kriterija razlikujemo dve paradigme: teorijsku i praktičnu. Treći kriterij polazi od upotrebe jezika i kategorijalnog aparata u analizi i objašnjenju nekog problema. Prema ovom kriteriju možemo razlikovati naučne i zdravorazumske paradigme.  
Prethodno smo napomenuli da je univerzalna paradigma u osnovi svake nauke, pa tako i sociologije. Univerzalna paradigma se može zamisliti kao skup proverenih teorijskih, metodoloških, sistematizovanih i organizovanih, ka praksi usmerenih, rezultata istraživanja, koje je jedna naučna zajednica usvojila i u kontinuitetu ih predaje u nasledstvo svakoj novoj generaciji naučnika. Univerzalna paradigma je orjentir i putokaz svakom pojedinačnom naučniku ili grupi naučnika, istovremeno data i zadata od ukupne naučne (svetske) zajednice i svakog njenog posebnog dela nastalog na osnovu podele po pojedinim vrstama nauka, vremenu i prostoru.  

 Kao sledeću fazu, nauka mora da razvije svoju opštu paradigmu, odnosno „kostur“ koji će nositi i držati celu zgradu, čvrsto vezanu za temelje (univerzalnu paradigmu). Za sociologiju, opšta paradigma je istovremeno i njen opšti predmet istraživanja, a to je društvo shvaćeno kao totalitet društvenih odnosa, pojava, procesa, tvorevina i struktura posmatranih kroz prizmu čovekovih aktivnosti. Opšta sociološka paradigma čini njen osnovni okvir (kostur) koji nastaje kao rezultat primene principa univerzalne paradigme na analizu društva. Opšta paradigma obezbeđuje naučni dignitet sociologiji i daje joj zadatak da u centar proučavanja postavi društvo u svim njegovim oblicima, stanjima, vremenskim i prostornim dimenzijama.

Kako će se ostvariti zadatak koji opšta paradigma postavavlja sociologiji, zavisi od naučnih teorija koje će se razviti kao skup otkrića, razumevanja i objašnjenja kroz primenu adekvatnih metodoloških principa i pravila. Naučne teorije, teorijske paradigme, su treći nivo u poretku scocioloških paradigmi (kao i paradigmi drugih nauka). One obezbeđuju sadržaj, razvoj, dinamiku, snagu i perspektivu nauke. Ono što je sociologija, kao društvena nauka, do sada postigla, sadržano je u njenim glavnim teorijama (pozitivizam, funkcionalizam, marksizam, strukturalizam) i njihovom objašnjenju društva. Zbog toga se i nameće to krucijalno, trostepeno pitanje: da li savremena sociologija razvija, unapređuje, dograđuje i jača svoju opštu paradigmu, ili je napušta (kako sugeriše Turen), odnosno, da li je zamenila stare teorijske paradigme, iscrpivši njihov okvir i uvela novu (nove) paradigmu (paradigme) ili se prilično udaljila od naučne paradigme  (kako smo to konstatovali u uvodu ovog teksta) i dopustila da bude zarobljena u svom neparadigmatskom prostoru?

Pojmovna paradigma predstavlja okvir u kome se nalaze elementi koji grade i razvijaju pojedine sociološke pojmove i termine. Ova paradigma pruža svu potrebnu infrastrukturu za razvoj jedne nauke. Kvalitet socioloških teorija i stabilnost njenih paradigmi zavisi od kvaliteta pojmovnih paradigmi, kao što kvalitet i trajanje pojmova i termina zavise od toga da li su nastali iz elemenata paradigme ili su uzeti iz neparadigmatskog prostora. Otkriće, razumevanje i objašnjenje, kao tri elementa sociološke naučne poluge, direktno zavise od upotrebe proverenih pojmova, kao i konstrukcije novih koji će popuniti nastalu prazninu u brzom razvoju teorijskog diskursa. Sociologija će biti nauka o društvu sve dok njena pojmovna paradigma (paradigme) bude mogla potvrđivati vrednost starih pojmova i konstruisati nove koji će obuhvatiti nove oblike društvenosti, koji nastaju kao posledica stalnog tehničkog razvoja i demografskog rasta. Zbog toga je neophodno da se savremeni sociolozi više bave starim pojmovnim paradigmama kao što su: društveno biće (čovek kao društveno biće), klasa, otuđenje, moć, država, socijalizacija, kontrola, uticaj, vlast, demokratija i slično; da bi se videlo koliko su te paradigme još upotrebljive, koliko su dograđene, osavremenjene ili ostale zapuštene. To je važno isto kao i rasprava o novim pojmovnim paradigmama kao što su: virtuelna zajednica, sajber društvo, umreženo društvo, društvo znanja, „Moloh“, „Automaton“, „figuracije“, „nova kulturna istorija“, inkluzija, postmodernizam, strah, rizici, „polje“, socijalni kapital i slično. Potrebno je utvrditi da li su nove pojmovne paradigme nastale iz elemenata starih paradigmi, da li se zadržao naučni kontinuitet i da li će novi paradigmatski okvir biti širi, sadržajniji i podsticajan za dalja istraživanja. 

Poredak paradigmi u sociologiji važan je zbog njenog ukupnog razvoja, karaktera, naučnog habitusa i perspektive. Isto tako, treba stalno voditi računa o poretku paradigmi jer nije moguće „preskakati“ taj poredak prilikom izmene „istrošenih“ i nedovoljno produktivnih elemenata neke paradigme ili paradigme u celini. Naime, nije moguće zameniti opštu sociološku paradigmu ako nije izvršena svestrana priprema kroz promene pojmovne i teorijske paradigme. Redosled u izmeni paradigme je obrnut od redosleda njenog konstituisanja.
 Prvo se menjaju pojmovne paradigme, pa zatim teorijske, dok opšta paradigma ostaje, samo se dograđuje i ojačava. Univerzalna paradigma je logičko-epistemološki okvir, apstraktno-teorijska konstrukcija, dovoljno fleksibilna da njena izmena nema smisla. Zbog toga nije u pravu Turen kada postavlja pitanje zamene opšte sociološke paradigme, stavom da „sociologija više ne proučava društvo“, da više nije nauka o društvu, već o pojedincu i da više „nema društva“.
 Bez obzira što Turen sugeriše da su se izmenili socijalni akteri na društvenoj sceni, što su se akteri „odvojili od sistema“, što je došlo do uspona individualizma, „buđenja subjekta“, do „provale demokratije“, nastanka „društva žena“ ili „društva bez žena“; mi i dalje ne možemo govoriti o nestanku društva već o njegovim višestrukim i radikalnim promenama. Potrebno je razviti diskurs u okviru nekih pojmovnih paradigmi, kao što su društveno biće, globalno društvo, predstavljanje, izbor, socijalizacija, komunikacija, emancipacija, socijalni odnosi, dominacija, otuđenje, moć i manipulacija; da bi se nešto više saznalo o vrednosti teorijskih paradigmi koje odbacuju stare i prihvataju nove pojmove. Tek posle toga bi mogla krenuti rasprava o stanju opšte sociološke paradigme, o potrebi i mogućnostima njene izmene, odnosno, o Turenovom predlogu za „novu“ opštu paradigmu sociologije, koja će trasirati put u „sociologiju slobode“, oslobođenu od društvenog determinizma.

Druga grupa paradigmi, zasnovana na kriteriju njihovog zadatka i funkcije u nauci i društvu, uključuje teorijske i praktične paradigme. Kao što smo prethodno pomenuli, teorijska paradigma podrazumeva okvir koji je nastao kao logičko-epistemološka i metodološka konstrukcija koja sadrži sve potrebene elemente za naučni rad, koji su rezultat stalnog istraživanja, odnosno, otkrića, razumevanja i objašnjenja nekog zakona.  Njena funkcija je da usmerava nauku, vodi računa o njenoj unutrašnjoj strukturi, razvija i bogati njen diskurzivni prostor i verifikuje objašnjenja koja su nastala kao rezultat značajnog i širokog naučnog diskursa. Teorija definiše i operacionalizuje pojmove, povezuje ih u jedan sistem i osigurava njihov razvoj, upotrebu i svrsishodnost.   Praktična paradigma se odnosi na iskustvene i empirijske činjenice
 i podrazumeva pravila u svakodnevnom životu i radu ljudi. To je, najčešće, skup rutinskih postupaka i ponašanja u svakodnevnoj komunikaciji, ali i novih formi i akcija koje žele da prevaziđu neko postojeće stanje i uspostve nove odnose. Prakse su, da parafraziramo Burdijea, aktivnosti ljudi koje nisu ni objektivno definisane, ni potpuno slobodne. Rad u školi, život u porodici, uspeh u poslu, upravljanje gradom imaju svoje praktično-paradigmatske okvire, koji se razlikuju od teorijskog pristupa obrazovanju, društvenoj grupi ili vlasti. Teorija prolazi kroz „prizmu“ prakse, kao što se i praksa „oplemenjuje“ teorijom. Nauka mora da uključuje i teorijske i praktične paradigme u njihovom odnosu ravnoteže. 

 Kada je reč o podeli paradigmi na naučne i zdravorazumske, može se reći da naučna paradigma koristi metod, teoriju i naučni jezik koji je specifičan za svaku nauku i ima zadatak da spreči upliv nenaučnih pojmova i kategorija u diskurzivni prostor nauke, odnosno njihovo duže zadržavanje ili preovladavanje u tom prostoru.
 Zdravorazumska paradigma podrazumeva uočavanje društvenih činjenica na osnovu utiska, rutinski odnos prema njima, ostajanje na manifestnim elementima neke pojave ili procesa, bez traganja za uzrocima i latentnim elementima procesa i odnosa. Zdravorazumska paradigma može da dopusti da se neki problem proglasi rešenim tamo gde nauka vidi tek njegovo skriveno ili novo i šire ispoljavanje.  Naravno, zdravorazumsko mišljenje i znanje je često polazna tačka za uočavanje neke činjenice koja će tek naknadno postati predmet teorijske rasprave i analize i tako omogućiti naučno (sa)znanje. Međutim, ne sme se dozvoliti konverzija zdravorazumskog, „običnog“ jezika (pojmova, termina, simbola i stavova konstrusanih iskustvom) u naučni jezik (epistemološki konstruisan pojmovno kategorijalni aparat naučne empirije). To će dovesti (dovelo je) do relativizovanja naučnog znanja i problema sa poimanjem objektivnosti naučnog znanja i odnosa: predmet istraživanja ↔ čin saznanja ↔ akter (subjekt) saznanja.

XII. SOCIOLOŠKI DISKURS

1. Pojam i uloga diskursa

Pod diskursom podrazumevamo skup aktivnosti koje uključuju misao o nečemu, govor i rasprave o predmetu istraživanja, simbole, značenje i jezička usmerenja, zatim put od uočavanja problema do njegovog objašnjenja, moć poricanja i moć dokazivanja,
 pokretanja, razdavajanja i uslovljavanja ukupnih teorijskih događanja u okviru jedne paradigme i među paradigmama. Diskurs je energija i pokretačka snaga teorije, metodologije i nauke, ali i spona teorije i prakse, veština prevođenja teorije u praksu i obrnuto. Diskurs je istovremeno kontinuitet i diskontinuitet u teorijskom nizu i u praktičnom manifestovanju predmeta istraživanja. 
Sociološki diskurs obuhvata skup iskaza, stavova i ideja kojima se konstruiše određeni pojam pomoću koga se ulazi u prostor razumevanja, istraživanja i objašnjenja neke pojave, procesa i odnosa u društvu. Diskurs je postupak komunikacije, rasprave i dijaloga između naučnika (sociologa), zatim naučnika i naučne zajednice, kao i naučne zajednice i društvenog okruženja. Diskurs podrazumeva određeni stepen apstrakcije kojom se dolazi (konstruiše) do neke definicije, zbira neophodnih elemanata koji određuju neki pojam (obrazovanje, zanimanje, igra, porodica, potrebe, grupa). Ali, diskurs mara da obuhvata i dovoljno elemenata i karakteristika koji omogućavaju da ljudi lako definisani pojam mogu prevesti u konkretno prepoznatljivo značenje. Diskurs mora da bude fleksibilan da obuhvata stalno nove elemente koje će neko navoditi kao primer različitog tumačenja već definisanog pojma, ali i da zadrži jezgro obaveznog značenja koje je ranije konstruisano, provereno i prihvaćeno u naučnoj (sociološkoj) komunikaciji. Sociološki diskurs stalno pokreće na proveru značenja termina i pojmova iz kateorijalnog prostora sociologije, traga za njihovim poboljšanjem, osavremenjivanjem i efikasnošću. Diskurs povezuje teorisku konstrukciju sa praktičnim, iskustvenim i empirijskim istraživanjima, kao što prikuplja elemente iz prakse i svakodnevnog događanja koje teoriski artikuliše i uključuje u novu konstrukciju, odnosno definiciju.

Sa socijalno psihološkog stanovišta diskurs se odnosi na jezik kao instrument koji proizvodi sliku događaja, stanja, prilika, uslova i osoba. Jezik stvara različite verzije događaja i na taj način se diskurs širi, komplikuje, diverzifikuje, ponekada i suprotstavlja, ali i pruža priliku za obuhvatniju sliku događaja, ponašanja, delovanja i odnosa. Socijalno psihološko viđenje diskursa podrazumeva „skup značenja, metafora, predstava, slika, priča, iskaza, koji, na neki način, zajedno proizvode određenu verziju događaja“.

Sociološko i socijalno psihološko poimanje diskursa upućuje na njegov značaj stalnog pokretanja, pomeranja granica teoriskog i praktičnog istraživanja a time i ukupnog razvoja sociologije kao nauke. Ako je diskurs u krizi, onda je i nauka u krizi. Naše je mišljenje da je diskurs u savremenoj sociologiji u značajnoj krizi i da je to uslovilo mnoge teorijske, praktične i kritičke nedostatke koje danas uočavamo kao prepreku njenoj dinamici, aktuelnosti i daljoj afirmaciji.
 Mnogi problemi u razvoju savremene sociologije potiču od nedovoljnog razumevanja i prihvatanja uloge i značaja naučnog diskursa.  
2. Odnos diskursa i paradigme

 Kao prvi problem  može se uočiti nedovoljno isticanje i uočavanje razlike između diskursa i paradigme. Ako je paradigma opšti okvir naučne aktivnosti, onda je sve što se dešava u tom okviru naučni diskurs. U okviru savremene sociologije, posle opadanja aktuelnosti strukturalizma i marksizma kao dominantnih teorijskih paradigmi, pojavila se tendencija zasnivanja novih paradigmi. Može se reći da većina njih predstavljaju diskurse u okviru pokušaja oslobađanja od klasičnih teorija i zasnivanja novih. Tako sve varijante „post-stukturalizma“ i „neo-marksizma“ predstavljaju diskurs koji širi, jača ili slabi prostor pomenutih teorija, pre nego što zasniva novu teorijsku paradigmu. U okviru  socioloških rasprava označenih kao „teorije o postindustrijskom društvu“ i „postmodernizmu“, reč je razvoju diskursa koji pokušava da uvede u teoriju brojne iskustvene činjenice i praktične promene u socijalnoj i kulturnoj dimenziji društva, izazvane brzim tehnološkim, tehničkim i ekonomskim razvojem. Najbolji primer zamene diskursa i paradigme jesu „teorije svakodnevnog života“ i rasprave o globalizaciji, koje su pretendovale da zauzmu poziciju novih socioloških paradigmi, a stvarno su ostale na nivou diskursa. Celokupan spektar analiza označenih kao „sociologija svakodnevnog života“, predstavlja skup pojmovnih diskursa o individualizmu, slobodi, refleksivnosti, komunikaciji, stilu i načinu života; podstaknut dominacijom (neo)liberalne ekonomije i liberalne ideologije. Rasprave o globalizaciji su samo novi diskurs na već davno istaknute probleme brzog ekonomskog, naučnog, tehničkog i tehnološkog razvoja, koji donosi sve veće socijalne i kulturne teškoće kolektivitetima kao što su država, nacija, vera i tako pojačavaju problem individualnog i kolektivnog identiteta. Uporedo sa ekonomskim i tehničkim promenama, rastu i brojni rizici u društvu, čija kontrola postaje sve manje moguća.

Jedan od problema nerazumevanja značaja i funkcije diskursa javlja se kod pokušaja da se izdvoji jedan elemenat iz diskursa, koji se želi nametnuti kao paradigma. Takav je slučaj sa nastankom „feminističke teorije“ (teorija), gde je rodni elemenat u diskursu o međuljudskim odnosima izdvojen i nametnut kao teorijska paradigma. 

Sledeći problem je zanemarivanje diskursa u želji da se pobegne od „stare“ paradigme i zasnuje nova. Da li je, zbog toga, potrebno neke analize Gidensa, Burdijea, Baumana, Deride, Homansa, Gofmana ili Vilirija proglasiti novim paradigmama, ili prihvatiti kao diskurs u okviru teorijske paradigme označene kao strukturalizam? Zašto bežati od strukturalizma, kada je struktura jedna od temeljnih kategorija u pojmovno kategorijalnom prostoru sociologije? Izostajanje diskursa o konfliktu, klasama, eksploataciji i otuđenju, zbog bežanja od marksizma, napravilo je prazninu u teorijskoj zgradi sociologije koju nisu uspešno popunili pojmovi dromologija, rodna nejednakost, simulacija, interakcionizam, dramaturgija, razmena i slično.

Zapostavljanje diskursa u okviru pojmovne paradigme predstavlja, možda i najveći problem u savremenoj sociologiji. Ovde ćemo to pokazati na dva primera. Pojam globalno društvo u klasičnoj sociološkoj teoriji odnosi se na opšte društvo shvaćeno kao teorijska konstrukcija, najvišeg nivoa logičke i epistemološke apstrakcije. U misaonoj operacionalizaciji tog pojma imaju se u vidu tri nivoa: materijalna osnova društva; pravna i politička organizacija i kultura. Praktična i empirijska operacionalizacija ovog pojma nije bila moguća, jer ne uključuje prostornu i vremensku dimenziju. Danas je ova pojmovna paradigma zastarela, neproduktivna i potrebno ju je zameniti. Očigledno je da pojam globalno društvo, sada, uključuje vremensku i prostornu dimenziju. Ono se razvija ovih godina i decenija i obuhvata prostor celog Globusa. Odnosi, procesi, pojave, pa i neke institucije u tom društvu prostiru se na globalnom nivou, imaju globalne posledice, uključuju globalne resurse,
 globalnu migraciju, globalnu radnu snagu i „globalne lance majčinske brige.“
 Tek posle dovoljno razvijenog diskursa u okviru pojmovne paradigme globalno društvo, moguće je postavljati vrednije prognoze o putevima, značaju i posledicama procesa globalizacije i govoriti o sociološkoj teoriji globalizacije, kao novoj teorijskoj paradigmi.

Drugi primer na koji želimo da ukažemo kao predmet ozbiljnog i svestranog diskursa jeste pojmovna paradigma koja postavlja okvir za razumevanje čoveka kao društvenog bića. U Marksovom i Dirkemovom učenju čovek je shvaćen kao društveno biće, s tom razlikom što je kod Marksa čovek prinudno (pod prinudom) društveno biće, otuđeno od svoje suštine a teži da bude slobodno društveno biće, jer se jedino u društvu može izgraditi i steći sloboda; dok je kod Dirkema čovek podređen društvu kao višem sadržaju, višem biću, jer je za čoveka društvo sve, potpuna ispunjenost. Ovu paradigmu je potrebno podvrgnuti novoj diskurzivnoj proveri, kako bi se videlo da li je savremeni čovek društveno biće ili slobodna i emancipovana ličnost, ili možda usamljena, izolovana i izgubljena jedinka. Naš je stav da čovek više nije društveno biće, ni prinudno, „po sebi“, ni samosvesno, sa ispunjenim i ispoljenim potencijalima, „za sebe“. Tokom istorijskog razvoja, čovek je želeo da se oslobodi svoje prinudne, nametnute, date društvenosti i da stekne slobodnu, po vlastitom izboru zadatu društvenost. Savremeni čovek ponovo postaje „pećinsko biće“, ali sada ne na osnovu gubljenja i smanjenja potreba
, odricanja i oskudice, već naprotiv, na osnovu rasta i gomilanja potreba, stalnog povećanja potrošnje, izražene želje i motiva da svaki dan ima više nego prethodnog dana. Čovekova nova pećina nije „neudobna jazbina“, već udobna palata ili luksuzni stan snabdeven sofistikovanim uređajima i komunikatorima kako se ne bi osećao izolovano u svojoj dobrovoljnoj usamljenosti. Savremeni čovek je razvio potrebu za virtuelnom zajednicom, za virtuelnim „društvenim mrežama“. On je tako postao „biće mreže“, globalne mreže, dovoljno udaljen od društva da ne učestvuje ukoliko nema potrebu, ali i dovoljno blizu da koristi sve društvene resurse, da se takmiči, da se bogati, da neizmerno poseduje, da vlada, da je moćan, pohlepan i neodgovoran. Naš odgovor na Turenov izazov bio bi da društvo i dalje postoji, da je čovek sve manje društveno biće (ne doživljava društvo kao svoju suštinu) a sve više „novo“ pećinsko biće i da se razvijaju novi oblici društvenosti, zasnovani na novim oblicima komunikacije (kao što su virtuelne mreže i cyber prostor). Istina je da društvo kao celina, kao poseban entitet,
 nema onu nadmoć i nadređenost nad čovekom, kakvu je imalo u prethodna dva veka, ali sada neki njegovi elementi (kompanije, mediji, ideologija) ostvaruju punu dominaciju nad čovekom i društvenim odnosima.

Postoji još mnogo pojmovnih paradigmi koje bi diskursivna teorija i diskursivna praksa savremene sociologije mogla (morala) proveravati i menjati (klase, država, moć, ideologija
, socijalizacija, znanje, demokratija). Tako bi, recimo, kroz jedan diskurs, pojmu demokratije, kao vladavine većine, trebalo supotstaviti pojam meritokratije kao vladavine znanja (najboljih biografija). Verujemo da bi se u tom diskursu pokazalo da je demokratija iscrpela sve svoje potencijale i da bi je trebalo zameniti, kao pojmovnu paradigmu i kao praktičnu paradigmu.
Poseban doprinos razvoji diskusa dao je Fuko u već pomenutom delu Poredak diskursa. Fuko je stalno isticao važnost diskursa razvoj kako teorije, tako i prakse bilo koje nauke, posebno istorije, psihologije i sociologije. Fuko je ukazao na elemente, uslove i pretpostavke za razvoj diskursa, kao što su volja i želja za diskursom, diskurs kao igra, razvijanje, diferencijacija i sprečavanje, pravila,  novi metodološki i pojmovni instrumenti, disciplina diskursa  kroz „igru identiteta“,
 mreže praksi, autori, knjige, primarni i sekundarni tekstovi, komentari, izdavači i biblioteke. Fuko govori o nekoliko oblika diskurzivnih praksi, odnosno oblika diskursa kao što su  „govorni rituali“, „diskurzivna drštva“, „doktrinarne grupe“ i „društvena prisvajanja“. Ovi pojmovi su apstraktni i upućuju na to da Fuko meša prostor diskursa i paradigme. Taj naš stav potvrđuje još jedno Fukovo mišljenje gde on pokušava da započne poredak diskursa ističući da „doktrina (politička, religiozna, filozofska) potčinjava govorne subjekte diskursima a diskurse grupi govornih individua“. Umesto „doktrine“, treba slobodno uvesti teorijsku paradigmu, u okviru koje se razvijaju različiti diskursi. Fuko nastoji da uspostavi poredak diskursa kroz četiri principa: princip preokretanja (pozitivna i negativna igra sasecanja i proređivanja diskursa), princip diskontinuiteta (diskurs kao dikontinalna praksa), princip specifičnosti (diskurs kao nasilje nad stvarima ili bar „praksa koja im se nameće“), princip spoljašnjosti (diskurs ne ide ka unutrašnjem jezgru, već ka spoljašnjim granicama).     
Na kraju, potrebno je postaviti još jedno značajno pitanje: da li su brojne rasprave, „grand teorije“, „škole mišljenja“, svrstane u okvir „postmodrnističkih teorija“ i „teorija o svakodnevnom životu“, teorijske paradigme ili samo pojmovni i teorijski diskursi? Postavljamo tezu da je reč o diskursima i da se svi ovi diskursi mogu svrstati u jednu teorijsku paradigmu koja bi se označila kao teorija o individualizmu ili individualistička teorija. Namera ovih diskursa je da istaknu afirmaciju individue, njenu slobodu, odvojenost od sistema, da ukažu na relativizaciju „svega postojećeg“ u društvu, pod uticajem postmodernizma i liberalizma. Naravno, tu je i veliki uticaj razvoja nauke i tehnike koji je doveo do nove „evolucije čoveka“ preko optičkog oka, alarma, video nadzora, biotičkih delova organizma i drugih oblika jačanja čovekove snage, moći i kontrole, sve u korist sticanja profita i ličnog bogatstva, bez obzira na rizike.
 Ovo je podstaklo sociologe da razmišljaju o individui, ličnosti, pojedincu kao novom, ključnom akteru u sadašnjem društvu. 
XIII. „SOCIOLOGIJA BEZ DRUŠTVA“, IZAZOV ALENANA TURENA
1. Postoji li još društvo?

2. Da li mondijalizacija i globalizacija uništavaju ili transformišu društvo?

3. Može li individualizam bez socijalnog?

4. Subjekt, antisubjekt i laicizam

� To je odlično pokazao Nikos Mozelis svojom kritikom post-strukturalističkih autora, kao i svojim pokušajem da sam doprinese toj rekonstrukciji (Videti: Mouzelis, N., Sociologijska Teorija – što je pošlo krivo, Naklada Jasenski i Turk, Zagreb, 2000.).


� Opredeljenje Mihaila Gorbačova za reformu SSSR-a bilo je uvod u rušenje celog Istočnog bloka, socijalizma kao društvenog poretka, nastanak velikog broja novih država, pojavu siromaštva, nasilja, korupcije, kriminala, kriza, ratova među susednim novonastalim državama i slično.


� Vlasnik jednog investicionog fonda u SAD, prevario je svoje klijente za 50 milijardi dolara. Mnoga sredstva za mršavljenje ostavljaju trjne posledice na ljudski organizam i uzrokuju veliki broj oboljenja, među njima i karcinom.


� Videti: Bek, U., Rizično društvo, Filip Višnjić, Beograd, 2001.


� “.....najvulgarnija deformacija je ona kada sociolog, koji je manje ili više deo neke tehnokratske organizacije, svesno ili (verovatnije) nesvesno prilagođava svoje nalaze željama te organizacije“. (Berger, H. & Kellner, P., Sociologija u novom ključu, Gradina, Niš, 1991. str. 135)


� Mead, G.H., Um, osoba i društvo, Naklada Jasenski i Turk, Zagreb, 2003.


� Kao dobar primer samoreflektovanog jastva, koje ne može da potpuno pređe u sopstvo, mogu se uzeti osobe za koje kažemo da su asocijalne, koje se teško uklapaju u grupu, ili ………. osobe koje teško prihvataju drugog. Takođe, najveći stepen osvešćenog jastva koji prelazi zamišljeno sopstvo i retko pristupa njegovoj praktičnoj proveri, mogu ostvariti monasi koji žive u „svom“ svetu sa malom potrebom za kontaktima sa drugim osobama.


� Videti: Gouldner,A. Za sociologiju, Globus, Zagreb, 1980., kao i Gouldner, W. A., The Coming Crisis of Western Sociology ,New York, Basic Books, Inc., Publishers, 1970. (posebno poglavlje13: Living as a Sociologist:Toward a Reflexive Sociology).


� Gouldner, W.A., Za sociologiju, Globus, Zagreb, 1980. str. 127. Ovo je jedna od najboljih pohvala sociologiji kao teorijskoj, praktičnoj i pokretčkoj nauci.


� To se može poistovetiti sa kod nas poznatom metaforom „igra mačke sa vlastitim repom“.


� Hardin, R., Javni izbor versus demokratija, Treći program radio beograda, III-IV, 2008. Str. 86.


� Zanimljivi podelu konstrukcionizma (konstruktivizma) i konstruktivistički domet u sociologiji nauke videti u: Škorić,M., Sociologija nauke, IKZS, Karlovci-Novi Sad, 2010, str. 314-423.


� Ber, V., Uvod u socijalni konstrukcionizam, Zepter Book, Beograd, 2001. str. 120.


� Prker, I., Discourse Dynamics: Critical Analysis for Social and Individual Psychology , Routledge, Londaon, 1992.





� Gergen, Kenet & Meri, Socijalna konstrukcija – ulazak u dijalog, Zepter Book, Beograd, 2006.


� Društvene grupe postoje, obrazovanje takođe, kriminal, nasilje, konflikti, sukobi, socijalna mobilnost, ekonomski usponi i padovi, tehnologija, tehnika, moć. Sve to postoji bez obzira da li mi to učavamo, razumemo, pratimo, istražujemo ili ne. To sve postoji pre i posle života i rada bilo kog naučnika, pa i sociologa. 


� Nikola Tesla je skretao pažnju svojim sagovornicima da njegove pronalaske ne nazivaju „izumima“, već otkrićima, naglašavajući da on to nije „izumeo“ (umom proizveo), već samo otkriva ono što u prirodnom i duhovnom odnosu i strukturi sveta već postoji. Slično bi se moglo reći i za istraživače i prave naučnike i u društvenim naukama.


� Ber, V., Uvod u socijalni konstrukcionizam, Zepter Book, Beograd, 2001. str. 207.


� Isto, str. 208.


� Ovo možemo povezati sa stavom Ronalda Leinga koji kaže  da „svet, premda 'zajednički' za sve osobe i u tom smislu 'deljiv', verovatno nikad nije doživljen od dve osobe na istovetan način“. Složenost zajedničkog doživljaja sveta Leing vidi i na drugi način, ....“ironija je da se često ono šta ja uzimam za javnu stvarnost, kod drugih pokazuje kao moj lični fantazam, a ono što ja snatram da je moj lični unutrašnji svet ispada da je to ono što ja u najvećoj meri delim sa drugima“. (Leing, R., Jastvo i drugi, Svetovi, Novi Sad, 1989. str. 30/31). 


� Jan Parker je ukazao na problem relativizma koji stoji kao realna opasnost konstukcionističkim stavovima i istraživanjima i predložio da se uvede pojam „stvarnosti izvan teksta“ i stvarnosti „izvan diskursa“, što bi podrazumevalo da postoji određeni stepen objektivnosti saznanja. Parker govori o tri stepena objektivnosti, „ontološki, epistemološki i moralni/politički“, pri čemu svaki nivo objektivnosti ima određenu samostalnost i nezavisnu egzistenciju. Ontološki nivo daje predmete o kojima razmišljamo, epistemološki nivo ih „unosi u diskurs“, dok moralni/politički nivo može  tim predmetima da poseban status i značenje (komunikacija, inteligencija, moć, adolescencija, šizofrenija, prestiž, bolest). Nijedan od tih nivoa ne treba da dominira nad ostalim delovima objektivnosti, posebno se to odnosi na moralni/politički nivo, kako kaže Parker, jer se on ne sme smatrati kao ontološki nivo Videti: Prker, I., Discourse Dynamics: Critical Analysis for Social and Individual Psychology , Routledge, Londaon, 1992. str. 23-37.


� Gerge, K. Gergen, M. Socijalna konstrukcija, ulazak u dijalog, Zepter Book World, Beograd, 2006.


� Videti: Ferdinad de Sosir, Spisi iz opšte lingvistike; Kurs opšte lingvistike, Izdavačka knjižarnica Zorana Stojanovića, N.Sad, 2004, 1996.


� Ber, V., Uvod u socijalni konstrukcionizam, Zepter Book, Beograd, 2001. str. 148.


� Derrida, J., Writing and Difference, University of Chikago Press, 1978.


� Videti: Fuko, M., Arheologija znanja, Plato, Beograd, 1998.


� Berger, P. L. &  Luckmann, T., The social construction of reality, Random House, N.Y. 1966. Ovde ćemo se koristiti  izdanjem obajavljenim u Zagrebu 1992. (Berger, P.L. i Luckmann, P., Socijalna konstrukcija zbilje, Naprijed, Zagreb, 1992.).


� Berger, P.L. i Luckmann, P., Socijalna konstrukcija zbilje, Naprijed, Zagreb, 1992. str. 16.


� Isto, str. 17.


� Isto, str. 34.


� Isto, str. 44.


� „Drustveni poredak nije dio 'prirode stvari', niti se moze izvesti iz 'zakona prirode'. Drustveni poredak postoji samo kao proizvod ljudskog djelovanja. Ne moze mu se pripisati nikakav drugi ontološki status a da se ne zamrače njegove empirijske manifestacije” (Isto, str. 45).


� „Reći da je neki segment ljudske aktivnosti institucionaliziran već znači reci da je taj seg�ment ljudske aktivnosti supsumiran pod socijalnu kontrolu” (Isto, str. 47).


� „Institucionalan svijet se, dakle, dozivljava kao objektivna zbilja. On ima povijest koja datira ranije od pojedinčevog rodenja i nije dostupna biografijskom pamćenju. Bila je tu prije no što se rodio, i biće je nakon njegove smrti. Sama ta povijest, kao tradicija postojecih institucija, ima karakter objektivnosti. Pojedinčeva biografija zahvaćena je kao epizoda smještena unutar objektivne povijesti drustva. Kao povijesna i objektivna činjenicna stanja, institucije se pojedincu suprotstavljaju kao neosporne činjenice. Institucije su tu, njemu izvanjske, postojane u svojoj realnosti, svidalo se to njemu ili ne” (Isto, str. 51).


� „Tek sa  pojavom nove generacije moze se primjereno govoriti o drustvenom svijetu” (Isro, str. 51).


� „Funkcija je legitimacije da 'prvostepene' vec institucionalizovane objektivacije učini objektivno raspoloživima i subjektivno uvjerljivima”(Isto, str. 71).


� „Fundamentalno nametanje logike objektiviranom socijalnom svijetu osigurava jezik. Velika gradevina legitimacije izgradena je na jeziku, i koristi jezik kao svoje prvorazredno sredstvo” (Isto, str.54).


� „Simbolički univerzum se poima kao matrica svih društveno objektiviranih i subjektivno zbiljskih značenja; čitavo povijesno društvo i čitava biografija individuuma sagledavaju se kao zbivanja koja se odvijaju unutar tog univerzuma”(Isto, str. 73). Ovim se jasno pokazuje da je „simbolički univerzum“ socijalna konstrukcija. Mitologija, terapija, teologija i nihilacija su instumenti kojima se konstruiše i održava „simbolički univerzum“. „Terapija koristi pojmovnu mašineriju da bi svakoga zadržala unutar univerzuma o kojem je rijec. Nihilacija sa svoje strane koristi sličnu mašineriju da bi pojmovno likvidirala sve izvan tog univerzuma” (Isto, str.84).


�“ Bramani su,  kao strucnjaci za najvisu zbilju, u zapanjujucoj mjeri uspijevali utisnuti svoje definicije zbilje društvu u cjelini”(Isto, str. 87).


� „Paradigma je ono što članovi jedne naučne zajednice dele i, obrnuto, jedna naučna zajednica sastoji se od ljudi koji dele jednu paradigmu (…( Prema tome, naučna zajednica sastoji se od onih koji se aktivno bave jednom naučnom specijalnošću” (Kun, T., Struktura naučnih revolucija, Nolit, Beograd, 1974., str. 240, 241).


� Kun, T., Isto, str. 65-67.


� U veoma inspirativnoj anlizi odnosa nauke, znanja i društvenih uslova, Džeri Ravec pominje četiri aspekta, četiri metamorfoze savremene nauke koje dolaze do izražaja u njenom prilagođavanju dominaciji tehnološke i korporacijske logike: slaba (traljava) nauka; preduzetnička nauka (trka za novcem); bezobzirna nauka i četvrto, prljava nauka. (Ravetz, J., Scientific Knowledge and its Social Problems, Transaction Publishers, 1996.) 


� Luis Kozer je dao opširnu i vrednu analizu uloge i značaja konflikta u društvu i društvenoj grupi, oslanjajući se isključivo na Zimelove stavove i ne uključuje stavove Marksa, Gistava le Bona ili nekog drugog „klasika“ sociologije (Coser, L., The Function of Social Conflict, videti prevod na srpski: Kozer, L., Funkcije društvenog konflikta, Mediterran Publishing, Novi Sad, 2006.) Na drugoj strani, Tomas Veber svoju analizu konflikta ne oslanja ni na Marksa, ni na Zimela, ni na Kozera, ni na Darendorfa, čak ni u poglavlju u kome objašnjava uzroke i suštinu konflikta (Weber, T., Conflict Resolution and Gandhian Ethics, videti prevod na srpski: Veber, T., Pojedinac i konflikt iz Gandijeve perspektive, Prometej, Novi Sad, 2007.). Ova dva primera pokazuju kako se zanemaruje opšta sociološka paradigma koja uvek treba da zadražava neke elemente koji prate pojmovni i teorijski diskurs. 


� Osamdesetih godina XX veka odvijao se širok diskurs unutar marksističke teorijske paradigme, koji je samodovoljno i trijumfalno sugerisao reafirmaciju i vitalnost Marksove teorije 100 godina posle njegove smrti, ali taj diskurs nije uključio i dijalog sa funkcionalizmom, strukturalizmom i drugim teorijskim diskursima koji su se uporedo odvijali u okviru sociologije. Naprotiv, on im se suprotstavljao i ukazivao na njihovu teorijsku insuficijentnost i nemogućnost konekcije sa praksom. Slično se događalo i funkcionalističkom diskursu tokom pedesetih i šesdesetih godina XX veka.  Ako sa strane posmatramo, izgleda kao da te tri teorijske paradigme dolaze iz tri različite opšte paradigme (ekonomije, lingvistike, istorije).


� Bourdieu, P., Marcel Mauss aujourd'hui, Sociologie et sociétés vol. 36, 2004., nº 2. 


� Agamben, G., What is a Paradigm, A lecture by Giorgio Agamben, August 2002. (www.egs.edu/faculty/agamben-resources.html)


� Sardar, Z., Thomas Kuhn i ratovi znanosti, Naklada Jasenski i Turk, Zagreb, 2001.


� „ (…( paradigme unapređuju kumuliranje teorijskih interpretacija. Paradigma je temelj na kome se gradi kuća interpretacije. Ako se novi sprat ne može sagraditi na takvom temelju, onda se mora posmatrati kao novo krilo totalne strukture, a temelj pojmova i pretpostavki mora biti proširen da bi podupirao to krilo.”  (Merton, R. K., O teorijskoj sociologiji, Plato, Beograd, 1998., str. 106).


� Rejmon Budon govori o četiri vrste paradigmi: 1. metateorijske (opšti stavovi o nastanku neke teorije); 2.  pojmovne (služe za klasifikaciju); 3. poredbene, analogijske ili paradigme sličnosti (društvo je slično pozorištu); 4. formalne paradigme (principi analize društvenih pojava). Vidimo da ova podela paradigmi nema poseban kriterij podele, da li je to prema opštosti, širini, predmetu ili nečem drugom. Čak se može reći da postoji više kriterija u jednoj takvoj podeli, dok treća paradigma (analogija, sličnost, poređenje) može biti prisutna (čak se to i podrazumeva) u svakoj od preostale tri. Tu je više reč o metodološkom postupku. (Videti: Boudon, R. & Bourricaud, F., Dictionnaire critique de la sociologie, deuxième édition, Presses universitaires de France, Paris, 1986., Boudon, R., The Social Sciences and Two Types of Relativism, Journal of Classical Sociology, 2005., Vol. 5).


� Bilo bi značajno  da se pokrene svestrana diskusija o ovom pitanju I da se sociološka zajednica  ozbiljno posveti problemu paradigmatskog i diskurzivnog stanja današnje sociologije.


� Da se poslužimo Mertonovom metaforom o paradigmi kao temelju (teorijske) zgrade i da konstatujemo da nije moguće menjati temelj zgrade, a da spratovi, unutrašnjost spratova i krov ostanu sačuvani. Popravljanje zgrade moguće je od prepravke krova (u našem slučaju to su sociološke pojmovne paradigme), pa tek spratova i njihove unutrašnjosti (u našem slučaju to su sociološke teorije). Ako temelji nisu čvrsti, nije moguće dodavati nove spratove.


� Videti: Touraine, A., A new Paradigm for understanding today's world, Polity Press, 2007.; Touraine, A., Sociology without Societies, “Cuurent Sociology”, March 2003., Vol. 51(2), 123-131.; Touraine, A., Is Sociology still the Study of Society?, Thesis Eleven, No. 23, 1989. 


� Razliku između iskustva i empirije ovde pravimo u značenju koje je ponudio Bernard Valdenfels. U tom smislu videti: Valdenfels, B., Topografija stranog, Stilos, Novi Sad, 2005, str. 20.  


� Kako kaže Mileva Filipović, parafrazirajući Burdijea: „sociologija se može izboriti sa zdravorazumskim kriterijima pod uslovom da ih izričito uzme za predmet, umjesto da ih pusti da se uvedu u naučni diskurs” (Filipović, M., Sociologija i postpozitivističke paradigme: neke saznajne teškoće savremene sociologije, Sociologija, br. 3, 2008., str. 255). Upozorenje o opasnostima oslanjanja na zdrav razum i nemogućnost njegovog olakog odbacivanja u sociološkom diskursu, izneo je još i Emil Dirkem u predgovoru Pravilima sociološkog metoda. 


� Fuko ističe da je diskurs moć koju treba zadobiti (Fuko, M., Poredak diskursa, Karpos, Loznica, 2007., str. 9).


� Ber, V., Socijalni konsrtukcionizam, Zepter Book, Beograd, 2001.str. 83.


� Zanimljivu i podsticajnu raspravu o krizi diskursa u sociologiji videti u: Stridom, P., Discourse and Knowledge, The Making of Enlightenment Sociology, Liverpool University Press, 2000.





� Stručnjaci govore o pretpostavljenim globalnim resursima nafte, gasa, plemenitih metala, pitke vode i iznose prognoze o vremenskom trajanju postojećih rezervi.


� Hohšild, E.R., Globalni lanci brige i emotivni višak vrednosti, u Hanton, V., Gidens, E., Na ivici, Beograd, 2003.


� Marks u Ranim radovima govori o povratku čoveka-radnika u pećinu (figurativni naziv za neudobni radnički stan), “koja je otrovana smrdljivim dahom civilizacije”. Radnik to čini zbog nedostatka sredstava za život, pa je prinuđen na razna odricanja, oskudicu, štednju, na snižavanje potreba, “čak za vazduhom i kretanjem”.


� U klasičnj paradigmatskoj i diskurzivnoj aktivnosti, stvarnost se deli na tri entiteta: prirodu, društvo i čovekovo mišljenje.


� O diskursu vezanom za ideologiju, njen uticaj i posledice u društvu, videti: Tauren A. Van Dijk., Ideology and Discourse, A Multidisciplinary Introduction, Barselona, 2003.


� “..... diskurs je uvek samo igra: igra pisanja u prvom slučaju, čitatanje u drugom i razmene u trećem.“ (Fuko, M., Poredak diskursa, Isto, str. 37).


� Čovekova “tehnička evolucija” stalno napreduje, biotički delovi organizma (veštački inplantati) postaju sve savršeniji, ali se javljaju i novi problemi. Tako bakterije i novi virusi postaju otporni na antibiotike i vraćaju se neke stare bolesti. Do toga je dovela trka farmaceutskih kuća za profitom i nametnuta potrošnja lekova koja je izvala rezistentnost.  

